text:
Fyrsta Mósebók, kapittul 4
Káin og Ábel
v1
Og Ádam kendi konu sína Evu; og hon varð við barn og føddi Káin og mælti: «Mansbarn hevur mær ognast við Harrans hjálp!»
v2
Síðan føddi hon øðrum sinni bróður hansara Ábel. Og Ábel varð seyðamaður, men Káin varð jarðyrkismaður.
v3
Og nakað aftaná bar Káin Harranum offurgávu av tí, sum jørðin hevði givið av sær.
v4
Men eisini Ábel ofraði av tí frumgitna úr fylgi sínum, av fiti tess. Harrin leit við tokka til Ábels og gávu hans;
v5
men til Káins og gávu hans leit hann ikki við tokka. Hetta varð Káin ógvuliga illur um og gekk og lútaði við høvdinum.
v6
Tá segði Harrin við Káin: «Hví ert tú illur, og hví gongur tú og lútar við høvdinum?
v7
Tá ið tú gert tað, ið gott er, kanst tú treystliga hyggja upp; men tá ið tú ikki gert tað, ið gott er, tá liggur syndin fyri durunum og tráar eftir tær; men tú eigur at vinna á henni!»
v8
Men Káin øvundaði Ábel, bróður sín; og einaferð, tá ið teir vóru úti í bønum, ráddist Káin á Ábel og drap hann.
v9
Tá segði Harrin við Káin: «Hvar er Ábel, bróðir tín?» Hann svaraði: «Tað veit eg ikki; eigi eg at varða um bróður mín?»
v10
Men hann segði: «Hvat hevur tú gjørt? Hoyr, blóð bróður tíns rópar til mín frá jørðini!
v11
Nú skalt tú verða bannaður burtur frá akurlandinum, sum læt upp munn sín og drakk blóð bróður tíns av hond tíni!
v12
Tá ið tú dyrkar jørðina, skal hon ikki longur geva tær av gróðrarmegi síni; flýggjandi skalt tú flakka um jørðina!»
v13
Tá segði Káin við Harran: «Misgerð mín er mær ov tung at bera!
v14
Sí, nú rekur tú meg burtur av akurlandinum, og eg verði at krógva meg fyri tær og má flýggjandi flakka um jørðina, og hvør tann, ið hittir meg, kann drepa meg!»
v15
Men Harrin segði við hann: «Nei, um Káin verður dripin, tá skal hann sjey ferðir hevndur verða!» Og Harrin setti merki á Káin, til tess at ikki hvør tann, ið hitti hann, skuldi drepa hann.
v16
Síðan fór Káin burtur frá ásjón Harrans og settist niður í landinum Nod fyri eystan Eden.
Ætt Káins
v17
Káin kendi konu sína; og hon varð við barn og átti Hánok. Hann bygdi borg og kallaði hana Hánok eftir syni sínum.
v18
Og Hánoki føddist Írad, og Írad gat Mehújael, Mehújael gat Metúsjael, og Metúsjael gat Lamek.
v19
Og Lamek tók sær tvær konur, onnur æt Ada og hin Zilla.
v20
Ada átti Jábal; hann varð ættfaðir teirra, sum búgva í tjøldum og eiga fenað.
v21
Bróðir hansara æt Júbal; hann varð ættfaðir alra teirra, sum leika hørpu og ljóðpípu.
v22
Zilla átti eisini son, Túbal-Káin; hann varð ættfaðir alra teirra, sum smíða úr kopari og jarni. Systir Túbal-Káins æt Náama.
v23
Tá mælti Lamek við konur sínar Adu og Zillu: «Hoyrið meg, konur Lameks! Gevið orðum mínum ljóð: Mann vá eg fyri hvørt sár mítt og ungmenni fyri hvørja skeinu, sum eg fekk.
v24
Varð Káin sjey ferðir hevndur, tá skal Lamek sjeyti og sjey ferðir hevndur verða.»
Set
v25
Og Ádam kendi aftur konu sína; og hon átti son og nevndi hann Set; «tí,» segði hon, «Guð hevur sett mær avkom í stað Ábels, sum Káin drap.»
v26
Og Seti varð eisini føddur sonur, og hann nevndi hann Enosj. Um tað mundið fóru menn at ákalla navn Harrans.


c: text/html

text:
Aftaná at hava ligið og dasa í svimjihylinum í nakrar tímar í dag, fóru vit ein spaseritúr niðan til tað nógv umtalaði slotti, sum er her í Alanya. Slottið bleiv bygt í trettandu øld og hevur 140 torn. Í dag er slottið eitt opið uttandura museum, sum nógv ferðafólk vitja.
Tað tók umleið ein tíma at ganga niðan og tað var niðanbrekka allan vegin. Vit sóu nógv koyra niðan, bæði í taxabilum, scootarum og vanligum persónbilum, men sjálvt um tað var stravið, so høvdu vit sett okkum fyri, at vit skuldu ganga niðan har. Tað var stuttligt at síggja tey ymisku húsini áveg niðan. Har vóru nógv sum vóru málaði við pastell litum, og serliga vóru nógv gul. Áhh sum tey vóru pen.
Tá vit vóru komin umleið 2/3 møttu vit einum pari. Konan var dekkað frá topp til tá. Stakkalin, hugsaði eg, at hon skal ganga í øllum hasum klæðunum í hesum ræðuliga hitanum. Vit ivaðust í hvønn veg vit skuldu ganga, so eg spurdi tey um hetta var rætta leiðin. Jú svaraði hon. “Just keep walking and walking. Think about it as a good workout”. Ohh dear, ja hetta var sum ein ordans venjing. Sveittin lak av okkum, sólkremið rann oman í eyguni og hárið klistraði seg fast á nakkan. Mums! Løtu seinni møttu vit einum ungum drongi. Eg haldi so bestemt at hann vildi ávara okkum, tá hann segði “Good luck gettin’ up there” við einum ironiskum tóna og einum øgiliga troyttum úttrykki.
Trúgv tí ella ei, vit komu niðan á. Sodan! Ein góð kensla. Mær dámar væl at røra meg tá eg eri og ferðist, so hetta var júst nakað fyri meg. Tað var ein ótrúliga vøkur sjón har uppi. Vit sóu útyvir alt Alanya. Tað var eitt sindur torført at “síggja” slottið, nú man stóð mitt í tí, men tað var stuttligt at síggja býin frá einum øðrum sjónarhorni. Eisini vóru so vakrar blómur og gigantiskir kaktussar at síggja har uppi. Har var eisini ein kirkja, har man hoyrdi ein muslim syngja bønarsangin, sum man hoyrir nakrar ferðir um dagin her í Turkalandi.
Eisini vóru básar við heimagjørdum vørum, og eins og alla aðra staðni í býnum vóru tey øgiliga ágangandi at fáa okkum at keypa eitthvørt frá teimum. Sølufólkini sóu annars so rólig út. Sum um onki annað bíðar eftir teimum. Tey hava ongan skund og eg fái næstan kensluna av at hatta er heimið hjá teimum. Eg eri so forvitin um hvussu lívið hjá teimum er. Eg hevði ynskt at eg kundi spurt tey og hoyrt teirra lívssøgu, men nógv av teimum duga illa at tosa enskt, so tað verður nokk torført hjá mær.
Vit gingu og mólu har uppi í eina góða løtu og fingu sjalvandi tikið nakrar myndir. Annars hevur man jú slett ikki verið har 😉 ohh dear.. eg spurdi nemliga sjeikin “Nær munnu fólk fara og steðga við at taka selfies??”.. Eg dugi næstan ikki at minnast hvussu tað var áðrenn. Ohh noo, take me back!
Ferðin heim aftur gekk eitt sindur skjótari. Vit vóru glað og vælnøgd við túrin og onkursvegna hevði shorts’ið hjá sjeikinum skift lit. Eg veit ikki um tað var gandur uppi í slottinum ella kanska tað bara var sveittin, sum gjørdi reyða litin eitt lítið sindur, ella nokk so nógv myrkari enn hann var tá vit fóru. Haha.. eg taki hattin av fyri fólki, sum klára at liva í hesum hitanum!
Í kvøld slappa vit bara av fyri rest. Vit hava totalt vent upp og niður uppá nátt og dag, so vit hava enn ikki megnað at smakka morgunmatar buffetina. Tó ætli eg mær, at tað skal koma vend í hetta í morgin. So vónandi sovni eg ikki alt ov seint!
Vónandi hava tit haft ein góðan dag.
M&K

robotstxt: allowed

filter: keep


text:
FYRIREIKINGARSKEIÐ Í STØDDFRØÐI (longd tilmeldingarfreist)7. juni 2018
Skeiðslýsingin:
Hevur tú uppgivið at læra støddfrøði? Kennist tað, sum grundarlagið hjá tær er ov veikt? So er hetta skeiði júst nakað fyri teg, sum skal byrja á miðnámi.
Endamálið við skeiðinum er at kveikja áhugan fyri støddfrøði hjá næmingum, sum hava uppgivið at læra støddfrøði.
Skeiðið er ætlað næmingum, sum byrja á miðnámi í summar. Tí svarar støðið til 9. flokk og markamótið til miðnám. Vit ásanna, at næmingar, sum velja hetta skeiðið, hava havt støddfrøði í 9 ár uttan at hava fangað støddfrøðina. Vit fara tí at undirvísa á ein umfevnandi og rannsakandi hátt, har næmingurin upplivir sjálvur at finna svarini og at fáa sjálvsálit innan støddfrøði.
Næmingarnir koma millum annað at arbeiða við:
Trigonometri: Sinus, Cosinus & Pythagoras
Prosentrokning
Líkningum
Luttakararnir verða skipaðir í 3 ymisk lið við 15 luttakarum á hvørjum liðið. Liðið arbeiðir síðani við einum evni í 3 dagar.
Skeiðið er 31. juli til 14. august, klokkan 9-15
Stað: Á Glasi (stað kunngjørt luttakurunum seinni)
Skeiðsluttakarapláss: 45
Prísur: 2.500 kr.
Tilmeldingarfreist: 20. juni 2018
Tekna teg til skeiðið her ella á knøttinum í høgra borði.


text:
Flokkurin í samgongu
Fyrstu 12 árini var Tjóðveldisflokkurin ikki í samgongu um at skipa landsstýri, men eftir valið í 1962 skipaði flokkurin samgongu saman við Fólkaflokkinum og Sjálvstýrisflokkinum.
Hetta landsstýrið varð nevnt “sjálvstýrislandsstýrið” og setti sær fyri at taka yvir fleiri mál frá Danmark. Kortini var, tá samanum kom, ikki semja í samgonguni til at fremja ætlaðu yvirtøkurnar.
Síðan hevur flokkurin verið í samgongu fleiri ferðir saman við skiftandi flokkum.
Samgongur, sum Tjóðveldisflokkurin hevur verið við í:
1963: Fólkaflokkurin, Tjóðveldisflokkurin, Sjálvstýrisflokkurin og Framburðsflokkurin.
Umboðini hjá Tjóðveldinum: Erlendur Patursson og Karsten Hoydal
1975: Javnaðarflokkurin, Tjóðveldisflokkurin og Fólkaflokkurin.
Umboðini hjá Tjóðvledinum: Finnbogi Isaksen og Petur Reinert
1979: Javnaðarflokkurin, Tjóðveldisflokkurin og Fólkaflokkurin.
Umboðini hjá Tjóðveldinum: Heðin M. Klein og Hergeir Nielsen
1985: Javnaðarflokkurin, Tjóðveldisflokkurin, Sjálvstýrisflokkurin og Kristiligi fólkaflokkurin, Føroya framburðs- og fiskivinnuflokkur (KrFFF).
Umboðini hjá Tjóðveldinum: Jógvan Durhuus og Jóngerð Purkhús
1988: Fólkaflokkurin, Tjóðveldisflokkurin, Sjálvstýrisflokkurin og Kristiligi fólkaflokkurin, Framsóknarflokkurin.
Umboðini hjá Tjóðveldinum: Jógvan Durhuus og Jóngerð Purkhús
1989: Fólkaflokkurin, Tjóðveldisflokkurin. Sjálvsýrisflokkurin og KrFFF
Umboðini hjá Tjóðveldinum: Signar á Brúnni og Finnbogi Ísakson
1989: Fólkaflokkurin, Sambandsflokkurin og Tjóðveldisflokkurin
Umboðini hjá Tjóðveldinum: Signar á Brúnni ogJóngerð Purkhús
1993: Javnaðarflokkurin, Tjóðveldisflokkurin og Sjálvstýrisflokkurin.
Umboðini hjá Tjóðveldinum: Finnbogi Ísakson og Signar á Brúnni
1998: Fólkaflokkurin, Tjóðveldisflokkurin og Sjálvstýrisflokkurin.
Umboðini já Tjóðveldinum: Høgni Hoydal, Karsten Hansen, Signar á Brúnni, Tórbjørn Jacobsen (frá 21. juli 2000), Óli Holm (frá 14. juni 2001) Karsten Hansen
2002: Fólkaflokkurin, Tjóðveldisflokkurin, Sjálvstýrisflokkurin og Miðflokkurin.
Umboðini hjá Tjóðveldinum: Høgni Hoydal, Páll á Reynatúgvu, Karsten Hansen, Annlis Bjarkhamar, Annita á Fríðriksmørk (frá 17. september 2003)
2008: Javnaðarflokkurin, Tjoðveldi og Miðflokkurin
Umboðini hjá Tjoðveldinum: Høgni Hoydal, Tórbjørn Jacobsen, Bjørt Samuelsen, Kristina Háfoss, Óluvá Klettsgarð frá (30. august 2008)


text:
Tá eg fyrstu ferð hoyrdi, at Disney høvdu keypt Star Wars og ætlaðu at gera fleiri filmar, helt eg tað vera nakað vrøvl. Eg broytti tó skjótt meining, tá eg hoyrdi at J.J. Abrams skuldi vera leikstjóri. Hann er jú sertifiseraður nørdur og Star Wars fjeppari. Tí havi eg bíða spentur í yvir eitt ár til hesin dagurin skuldi koma. So var tað endiliga í gjár, tann 16. Desembur, premieran av Star Wars: The Force Awakens. Eg og mín góði vinur, Ragnar, høvdu planlagt hendan dagin fyri góðum trimum mánaðum síðan. Ùt at eta tveir tímar áðrenn. Práta um tað vit elska við Star Wars og tað vit ikki elska (the prequels). Sìðan fóru vit í Imperial. Staðið var pakkað. 1000 fólk á sama staði at síggja ársins størstu filmhending. Vit keyptu hvør sina øl í barrini og fóru so og settu okkum í salin.
Søgan
30 ár aftaná the Galactic Empire bleiv niðurlagt, er tað nú the First Order, ið vil koma til maktina í galaksuni. Teir leita eftir Luke Skywalker, ið fyri nøkrum árum síðan er farin í eksil. Poe, ein av pilotunum hjá Leia, hevur funnið kortið, ið vísir hvar Luke heldur til. Beint áðrenn Poe verður fangaður av the First Order, goymir hann kortið í robottinum, BB-8.
Rey, ein scavenger, finnur robottin. Poe verður skjótt leyslatin av Finn, ið er ein stormtrooper. Hann vil ikki vera partur av the First Order og sær Poe sum sín útveg. Finn endar við at finna fram til Rey og BB-8. Saman mugu tey flýggja undan Kylo Ren og the First Order, og fáa kortið, ið vísir hvar Luke er, í røttu hendurnar.
Samandráttur
Tá Star Wars yvirskriftin kom á skermin, fekk eg alvorligt gásarhold. Og tað bleiv ikki einastu ferðina gjøgnum filmin. Alt tað góða úr gomlu Star Wars filmunum er við. The Millenium Falcon, Han Solo, Chewie, Leia, C-3PO, R2-D2, ja sjálvt Admiral Ackbar. Tað var fantastiskt at síggja øll hesi kendu andlitini aftur.
Stemningurin er lættur og nokk av skemti er við. At síggja Han og Chewie aftur í the Millenium Falcon var eitt ordiligt skot í nostalgi beinið fyri meg. Eisini vóru nógvar álvarsligar og rørandi løtur. Tað var so sanniliga ein russjibani av kenslum. At síggja Star Wars reisa seg aftur úr øskuni og veruliga vera tað Star Wars, vit eru uppvaksin við, sum er stuttlig og spennandi, gleddi meg. Tí var eg at enda sera spentur uppá framtíðina hjá Star Wars. Nýggju høvuðspersónarnir, Rey og Finn, passa væl inn. Tann óndi Kylo Ren er eisini tann rætti at traðka í fótasporið hjá Darth Vader. Tað er mystikkur yvir teimum øllum og har er nógv søga at fortelja. At J.J. Abrams valdi at brúka fleiri praktiskar effektir í staðin fyri útilukkandi CGI, var ein fantastisk avgerð. Aftaná at the Prequels ikki livdu upp til gomlu Star Wars filmarnar, er vónin, um at síggja ein fantastiskan Star Wars film aftur, at enda mettað. The Force Awakens er akkurát tað vit høvdu brúk fyri. The Force is strong with this one!
Tað kemur nokk ikki sum ein skelkur. Eg gevi Star Wars: The Force Awakens 6 av 6 sofum:
Um tú ikki hevur sæð Star Wars fyrr, fari eg at viðmæla at byrja við 4, 5 og 6. Hygg síðan eftir 1,2 og 3. At enda kanst tú so hyggja eftir the Force Awakens. Hesin filmurin er ikki eitt líka gott upplivilsi, um tú ikki kennir til Star Wars universið frammanundan.


text:
Útgivið tann: 05.10.2013
Eina ferð, tvær ferðir (Marius Staksberg)
Skrivað hevur: Jógvan Andersen
Orðið ferð er vanligt sterkt bent kvennkynsorð og eitur ferðir í hvørfalli og hvønnfalli fleirtali. Í hvønnfalli eitur tað so regluliga eina ferð, tvær ferðir, fleiri ferðir o.s.fr. Men tá ið tað verður brúkt við somu merking sum reis - t.e.eina reis, tvær reisir - verður fleirtalsendingin við hvørt slept, so vit eisini brúka eintalsformin ferð um fleirtal, t.d. tvær ferð, tríggjar ferð o.s.fr. Her áttu vit sjálvsagt at brúkt fleirtalsformin. Tað eitur sostatt eitt nú Hann segði tað eina ferð, men Hann segði tað tvær ferðir og Hann segði tað fleiri ferðir.


text:
Hjálpa kvinnum í Kenya
Luksusloppur eru í KÍ høllini og sera nógv fólk eru farin at vita um tey ikki kunnu gera eitt ordans kvetti í dag.
Hurðarnar í KÍ høllini lótu upp kl. 11.00 og tað eru sera nógv fólk longu nú sum hava vitjað. Luksusloppur eru fyriskipaðar soleiðis, at fólk koma inn við básum og selja síðani sínar vørur ella tey hava lutaseðlasølu osv.
Vit fingu eitt prát við Tórður Mikkelsen, ið stóð við ein bás har tey ynskja at hjálpa kvinnum í Kenya við íverksetan.
Sí samrøðuna við Tórður Mikkelsen niðanfyri.
Luksusloppur í Klaksvík from Norðlýsið on Vimeo.


text:
Stórur partur av Bíbliuni er søgufrásagnir. Tær fyrstu 17 bøkurnar í Gamla Testamenti og tær fyrstu í Nýggja Testamenti eru samanhangandi frásagnir um hendingar og persónar.
Viðvíkjandi Gamla Testamenti røkka frásagnirnar í hesum bókum frá skapan heimsins til árhundraðini øldirnar fyri Kristi føðing. Í Nýggja Testamenti er tað søgan um Jesus og lærusveinarnar, sum verður fortald. Fremst av hesum stóru bíbliufrásagnum standa tær fimm Mósebøkurnar. Tær hava navn eftir tí avgjørt fremsta oddamanninum, Mósesi. Hann verður føddur fyrst í 2. Mósebók og doyr seinast í 5. Mósebók.
Undan hesum er 1. Mósebók, sum er í tveimum pørtum: Teir fyrstu 11 kapitlarnir siga frá felags forsøguni hjá mannaættini frá skapanini til tíðina, har fólkasløgini verða skild sundur av bábilsku málfløkjanini (1. Mósebók kap. 11). Eftir tað velur Gud Ábraham sum ættarfaðir at sínum serliga fólki, Ísrael, og restin av 1. Mósebók er nú um Ísraels ættarfedrar: Ábraham, Ísak og Jákup og hansara 12 synir. Henda ættin er seinast í 1. Mósebók vorðin eitt lítið fólk, sum fer úr sínum landi og setir seg niður í Egyptalandi.
Her verður Móses føddur, og Gud gevur honum ta avbjóðing at leiða fólk sítt út úr Egyptalandi og heim til ættarfedranna land. Í Sinai oyðimørkini ger Gud sín sáttmála við Ísraels fólk, og Móses fær tey tíggju boðini og alla Móselógina. Alt tað skal Ísrael halda, og so vil Gud vera Ísraels Gud og geva teimum ættarfedranna land.
Tær fimm Mósebøkurnar hava ikki bert týdning fyri at siga frá um skapanina, ættarfedrarnar og ferðina gjøgnum oyðimørkina til tað lovaða landið. Tær rúma eisini allari Ísraels lóg. Í stórum brotum í 1. - 5. Mósebók eru lógarásetingar um innrætting av halgidóminum, um offurtænastu og prestaskap, um reint og óreint, um matvørur, kynslív og sjúkur, og samfelagsligar skyldur og nógv annað. Lógartekstirnir í Mósebókunum fylla so nógv, at 1. - 5. Mósebók eisini í summum samanhangum bert verða nevndar Lógin.
5. Mósebók endar við, at Móses innsetir eftirfylgjara sín, Jósva, og doyr síðani. Hiðani tekur Jósvabók afturíaftur og sigur frá, hvussu Ísraels fólk leggur tað lovaða landið undir seg og býtir tað millum sín.
Úr bíbliulesiætlanini 2015-16.


text:
Sambært løgtingslóg nr. 19 frá 7. apríl 2014 um Heimatænstu, eldrarøkt v.m. hevur borgari møguleika at kæra avgerðir, sum NBH hevur tikið um tænastur til borgaran.
Kærast skal innan 4 vikur eftir, at kærarin hevur fingið skrivliga fráboðan um avgerðina, og skal kæran sendast til:
Kærunevndin í almanna- og heilsumálum
c/o Føroya Kærustovnur
Undir Hornabakka
Postboks 45
110 Tórshavn
ella við telduposti til kaerustovnur@kaerustovnur.fo.
Nærri kunning um kærumøguleikar fáast á heimasíðuni hjá kærustovninum http://kaerustovnur.fo.


text:
Fødd: 31. august 1964
Foreldur: Kathrina og Jacob Petur Jacobsen
Hjúnafelagi: Elibert Jacobsen
Børn: Vincent Sison Jacobsen
Útbúgving: Bankakvinna. Merkonom í fíggjarstýring Yrki: Arbeitt í Føroya Banka í 25 ár til 2010. Løgtingskvinna Álitisstørv: Vald á ting við valið 29. oktober 2011. Limur í Mentanarnevndini og varamaður í Vinnunevndini. Verið varamaður á tingi tingsetuna 2010. Heimstaður: Stovugerði 16, FO-530 Fuglafirði Telefon: 44 43 14 Fartelefon: 28 27 22
Útbúgving: Bankakvinna. Merkonom í fíggjarstýring
Yrki: Arbeitt í Føroya Banka í 25 ár til 2010. Løgtingskvinna
Álitisstørv: Vald á ting við valið 29. oktober 2011. Limur í Mentanarnevndini og varamaður í Vinnunevndini. Verið varamaður á tingi tingsetuna 2010.
Heimstaður: Stovugerði 16, FO-530 Fuglafirði
Telefon: 44 43 14
Fartelefon: 28 27 22
Email: edvaj@logting.fo


text:
Kiran Jóanesarson
13.06.2018 - 22:27
Flakatrolarin Enniberg fór aftur til fisiskap í gjár.
Tað var seint í gjárkvøldið, at Enniberg loysti frá bryggju í Havn, og farið verður nú á kongafiskaveiðu.
Upplýst verður, at teir fara at fiska kongafisk í Irimgarhavinum.
Enniberg kom aftur fyri knapt tveimum vikum síðan, og hevur landað góð 900 tons av flaki í Havn, sum teir hava fiskað í russiska partinum av Barentshavinum.
Gadus, fór um vikuskiftið aftur til fisiskap. Teir hava landað umleið 750 tons av flaki, sum teir eisini hava fiskað í russiska partinum av Barentshavinum.
Gadus fór aftur í russiskan sjógv at royna.
Verksmiðjutrolararnir Akraberg er í løtuni í russiskum sjógvi, og Sjúrðarberg er leiðagur til Grønlands, har hann skal gera kanningar fyri grønlendsku havstovuna.


text:
Lucas Jacobsøn Debes var føddur í Stubbekøbing í Danmark í 1623. Hann tók studentsprógv frá skúla í Slagelse í 1647 og fór til Keypmannahavnar at lesa gudfrøði. Aftan á at hava lokið prógv gjørdist hann fyrst kapellanur í Tórshavn og frá 12. juli 1652 sóknarprestur í Suðurstreymoyar prestagjaldi. Samstundis var hann rektari við Latínskúlan.
Í 1667 gjørdist hann varapróstur og í 1670 próstur. Lucas Debes kom at virka í oyggjunum í tí harðrendu Gabelstíðini, tá embætismannavaldið trælkaði hin minni menta føroyingin. Tað er einki at taka seg aftur í, at Lucas prestur í mongum lutum kendi seg sum føroying, og í øllum viðurskiftum vardi hann hin minni menta. Rættartræturnar, hann alla Føroyatíð sína hevur við embætismenninar her í Føroyum, eru fullgott prógv um hetta.
Hann andaðist í Føroyum 28. sept. 1675.
"Færoæ & Færoa Reserata"
Bókin kom út í 1673, aftan á at Lucas Debes hevði verið eina ferð í Keypmannahavn; hon verður enn mett at vera eitt sera álítandi og dygdargott verk millum Føroya-frásagnir. Hon byrjar við, at høvundurin ognar teimum trimum dønunum Peter Reets, Peter Griffenfeld og Frideric von Gabel bókina. Helst ger hann hetta í eini roynd at leggja niður sjógv millum seg og danskar myndugleikar. Vit kunnu so hyggja at teim ymsu pørtunum: 1. kap: »Om Færøes Land udi sig self oc udi sine Omstændigheder. — a. Færøes land. b. Færøes vand. c. Færøes luft.« — 2. kap: »Om landets Fructbarhed«. 3. kap: »Om vandets Fructbarhed«. — 4. kap: »Om Færøes Bebyggelse oc Indbyggernis Bedrifter«. — 5. kap: »Om Indbyggernis Qvaliteter« — 6. kap: »Om Politien«. — 7. kap: »Om Religionen«. — 8. kap. »Om Spøgelser oc Satans Anfectelser udi Færøe«. Bókin man hava vakt miklan ans, tí longu í 1675 kemur hon í enskari týðing, og partar av henni verða týddir til íslendskt rættiliga tíðliga. Í 1757 kemur hon í týskari týðing. Í Føroyum kemur bókin sum framhaldstilfar í »Tingakrossi« 2. árg. 1902, Jákup Dahl gevur verkið út í 1903 og Einar Joensen í 1950. Til endans er at nevna útgávu frá 1963, sum danin Jørgen Rischel hevur staðið fyri. Hann gevur 1. útgávuna út stavrætt og skrivar rúgvismiklan og sera fródligan inngang um verkið.
Úr: Árni Dahl: Bókmentasøga I-III. Fannir. 1980-83.


text:
Tað er vorðin ein rættiliga góð vinna hjá privatum útleigarum um allan heimin at leiga út sín bústað á tænastum sum Airbnb.
Og her í Føroyum hevur onkur sagt um hesa vinnu, at hon er tann skjótast vaksandi, og nevnt hevur verið at onkur útleigari hevur tjent milliónina í útleigan árliga.
Men hvussu nógv fær landskassin og hvussu nógv fær útleigarin, og hvussu nógv eftirlit er við hesi vinnu í Føroyum?
Í fleiri býum runt umkring okkum hevur trupulleikin verið, at ferðavinnan er vorðin ein byrða hjá tí lokala, at pengarnir frá gistingunum eru farnir beinleiðis í lummarnar hjá útleigaranum uttanum skatt, og at hotellvinnan brádliga hevur fingið eina óvanliga harða kapping frá privatu útleigarunum.
Kanska hevur hotell vinnan í Føroyum ikki merkt so nógv til tað, tí trupulleikin hevur verið at vit hava havt ov fá seingjarpláss í Føroyum, men so skattaspurningurin? Hvussu er eftirlitið her hjá okkum?
DR.DK hevur eina grein um, hvussu gjørt verður aðrastaðni - trýst her
Um tú veitst okkurt, sum VP ikki veit - skriva so til vp@vp.fo


text:
Hvønn kennir tú á Oyri?
Aftur í ár eru øll vælkomin at vitja tiltakið „Hvønn kennir tú á Oyri...“. Í ár verður tað leygardagin 15. september frá kl.15.00-18.00.
Á skránni er hoyggjhúsbio og ein spennandi glíðibreyt á skránni. Eisini er tónleikur, café og nógv annað.
Skrá
Hornavegur 32 - kl. 15.00 - Setanin av “Hvønn kennir tú á Oyri?”
Hornavegur 14 - Karina Weihe og Paulina Joensen hava listaframsýning
Rættartún 5 - Sakaris Hansen hevur framsýning av modelskipum, sum hann hevur bygt
Oyrarvegur 8 - framsýning av gomlum telefonum
Oyrarvegur 7 (skúlin) - Brúðarlín og Elsa Bech hava “Pop-up shop”
Oyrarvegur 2- framsýning av reklamupennum, sum Sámal hevur samlað í nágv ár
Hornavegur 8 - “Oyragass” og kl. 16.00 June-Eyð lesur søguna um “Óla oyralanga”
Hornavegur 17 - Fiskakør - møguleiki er at síggja fiskar og krabbadýr
Hornavegur 25 - “Café Skel-inn” - 20 kr kaffi/te við kaku ella “garagufromagu” aftur við
Hornavegur 25 - “SKELfie”
Hornavegur 27 - Kom og seyma eitt innkeypsnet—tekur tær 15 min.
Hornavegur 27 - “Ungdómsgaraga” og møguleiki hjá ungum og gomlum at fáa eina “tatovering”.
Hornavegur 30 - tónleikaframførslur. Kl. 15.30 Árni og vinmenn- kl. 16.30 “syngið við “ við Jonni og Dáva.
14. Eftir Hornavegi eru gamlir bilar at síggja
Vøllurin - kl. 17.15 Linedansur.
Kl. 18 er føroyskur dansur í gamla skúla


text:
IRF tekur ímóti bilvrakum í Suðuroy, Sandoy og Klaksvík. Fyri at lata eitt bilvrak fæst eitt innlatingargjald áljóðandi 4000 krónur. Avroknað verður umleið tvær ferðir um mánaðin.
Reglugerð:
• Lat nummarplátuna inn til Akstovuna og fá frámeldingarváttan uppá bilin.
• Set teg í samband við IRF og avtala tíð og stað fyri innlating av bilvrakinum.
• Tá ið vrakið verður latið inn á bilvraksplássið hjá IRF, skal frámeldingarváttanin fylgja við, umframt at kontunummar skal upplýsast, har peningurin skal flytast á.
GG: Letur tú bilvrak inn, har ein annar stendur sum eigari, er neyðugt við eini fulltrú frá eigaranum, sum sigur, at peningur kann flytast til annan enn eigaran. Eisini kann tú koma við váttan uppá keyp av bili, hóast fyrrverandi eigari stendur á frámeldingarváttanini.
Tak fulltrúarváttan niður her.
Vilt tú vita meira?
Bilarnir verða umhvørvisviðgjørdir á Kommunalu Brennistøðini í Tórshavn. Síðani verða teir sendir til endurnýtslu uttanlands.
Samband
Bilvraksplássið í Suðuroy: Trøllavík, Hov. Ring 414243
Bilvraksplássið í Sandoy: Sandarhagi. Ring 414243
Bilvraksplássið í Klaksvík: Stoksoyrarvegur 62, 700 Klaksvík. Ring 414243.


text:
Hvat gert tú við kaffigruggið, tá tú hevur gjørt kaffi? Nú stempulkannir eru vorðnar væl umtóktar, eru tað nógv, sum stoyta gruggið í vaskið. Men er hetta eitt gott hugskot? Reinsar kaffigrugg rørini?
Svarið er nei. Tað er ikki gott at stoyta kaffigrugg í vaskið. Gruggið kann leggja seg á annað tilfar – feitt og líknandi - inni í rørunum, og á tann hátt økja um vandan fyri at tey typpast.
Tað er harafturímóti eitt gott hugskot at stoyta tað kókaða vatnið, sum er eftir í ketlinum, tá tú hevur gjørt kaffi ella te, í vaskið. Av og á kanst tú lata eitt sindur av uppvaskisápu í vaskið eisini, og á tann hátt loysa upp fyri møguligum feitti, sum er storknað inni í rørunum.
Ein fullur ketil av kókaðum vatni í vaskið um mánaðin saman við eitt sindur av uppvaskisápu er eitt gott hugskot fyri at fyribygja, at proppur kemur í.
Kaffigrugg er annars gott at brúka, um tú vilt hava hendurnar reinar. Gníggja eitt sindur av gruggi inn í hendurnar, tá tú t.d. hevur fingist við okkurt, sum luftar illa, skola við køldum vatni, so er lukturin burtur. Tú kann eisini stoyta kaffigrugg rundanum trøini ella runnarnar í garðinum, um tú hevur trupulleikar av kettum, sum lata av sær við trøini.
(Kelda: Bolius)


text:
Sýning: Dreymar við havið
Filmurin Dreymar við havið, ið varð upptikin á Sandoynni, verður sýndur á Sandoynni í næstum!
30. juni, áðrenn sýningina, kanst tú t.d. síga 200 m vestanfyri á Sandoynni (melda til á info@visitsandoy.fo), fara til opið hús á Føroya Grótvirki har møguleiki er fyri at fáa ein kaffimunn við einum gróthørðum grótpráti afturvið, tú kanst vitja Listasavnið á Sandi og Bygdasavnið á Sandi frá kl. 11 – 13, fáa ein góðan bita á Kafe Breiðateig ella á Mølini í Skálavík ið letur upp 30. juni kl. 15, og mangt annað!


text:
Tróndur Arge 12.06.2018 (20:30)
Jákup á Borg: Skulu tora at verða favorittar
Í B36 eru tey fegin um lutakastið í Europa League, tí marran var Prishtina úr Kosovo, men tað bleiv til St Joseph’s úr Gibraltar. Nú vil venjarin, at spælararnir tora bjóða av
Les eisini: B36 til Gibraltar og KÍ til Malta
-Vit eru glaðir fyri lutkastið og eru helst favorittar at koma víðari. Tað ætla vit okkum eisini, men eg kenni ikki meiri til liðið, enn at teir blivu nummar trý í landskappingini. Eg havi nú biðið um at fáa tríggjar teir seinastu dystirnar hjá teimum á sjónbandi, sigur Jákup á Borg, og leggurafturat:
-Vónandi blívi eg klókari eftir tað. Eg havi eisini tosað við Lukasz Cieslewicz, tí beiggi hansara, Adrian, spældi móti einum liðið úr Gibraltar í fjør. Helst eru teir nakað sterkari enn tá HB vann á teimum í 2014, men føroyska kappingin er eisini blivin sterkari, sigur Jákup á Borg.
Bestu føroysku úrslitini í Evropa hevur Víkingur. Sermerkt við liðnum var, at teir vóru væl skúlaðir og taktiskt snildir. B36 ber tó ikki orð fyri sær, at spæla við nógvum verjukendum snildum. Venjarin ásannar at tað kundi verið ein loysn, at vart væl, heldur enn at spæla tiltika álopsfótbóltin.
-Eri við til eitt vist, men ikki so ikki meir enn tað. Í eini støðu, har vit eru favorittuar, skulu vit tora at spæla sum vit plaga í Evropa. Hví broyta so nógv til ein dyst, spyr Jákup á Borg og leggur afturat:
-Eg skilji hvat tey siga, men eg eri bara ikki samdur. Vit hava spælarar til at takla dystirnar, sum vit gera í Føroyum, so hví ikki gera tað í Evropa, sigur Jákup á Borg.
Europa League:
28. juni:
B36 - St Joseph's
Birkirkara - KÍ
5. juli:
St Joseph's - B36
KÍ - Birkirkara
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Byggiloyvi Á hesari síðuni >> Umsókn um byggiloyvi << finnur tú alt tilfar um byggiloyvi. Áðrenn bygt verður, skal umsókn um byggiloyvi sendast kommunu til góðkenningar. Farast kann oftani ikki undir bygging,…Les meira
Tá ið bygningurin hjá Solar skuldi málast valdi tey at nýta Veita.fo Solar fekk fleiri tilboð, og tóku av tí lægsta. Munurin á lægsta og hægsta tilboði var heili 52%….Les meira
Seinastu árini hevur eitt rák tikið seg upp, har ið fólk gerast meira og meira varug við ta ávirkan, sum dálkandi orkukeldur hava á eitt nú umhvørvið. Tilvitið førir við…Les meira
Øll kunnu vera rakt av skaðum, bæði privatfólk og fyritøkur. Er talan um tryggingarskaða, er tað altíð gott, at ein frammanundan hevur sett seg inn í, hvussu ein skal bera…Les meira
Broytingar í sethúsum eru mangan stórar og umfatandi íløgur. Alsamt fleiri krøv verða sett privatari bygging, umbygging og umvæling. Hettar førir hetta við sær, at sethúsaánarar noyðast at hava…Les meira
Sethúsabygging er stór verkætlan, sum krevur, at ein setur seg væl inn í ymisk viðurskifti, áðrenn ein fer í gongd. Hetta er neyðugt fyri at tryggja, at allar mannagongdir verða…Les meira
Bygningskunngerðin 2017 1.januar 2017 kom nýggja bygningskunngerðin BK17 í gildi, sum m.a. hevur til endamáls at tryggja grøna bygging, orkusparing og heilsugott inniumhvørvi, og er sostatt at meta sum eitt…Les meira
Hvussu fái eg besta tilboðið? Fyri at fáa besta tilboðið uppá tína uppgávu, er umráðandi at uppgávan er væl lýst. Jú fleiri upplýsingar eru, tess lættari er hjá veitaranum at…Les meira
Hevur tú ein tryggingarskaða? Tað kann verða trupult í hesum døgum at finna fyritøkur, ið hava tíð at loysa tryggingarskaðar. Soleiðis gert tú: Skráset teg á Veita her! ella ring +298…Les meira


text:
At taka heiður fyri nakað man ikki eigur
15. september 2018
Sambandsflokkurin samráddist við Karen Ellemann longu í februar 2016, og tá avgreiddi ministarin málið, og síðani er onki hent
Sambandsflokkurin hevur ikki hug til, at gera málið um cpr-nummur til eitt mál við Tjóðveldi. Hetta hevur í grundini einki við Tjóðveldi at gera.
Vit vilja fegin hava, at føroyingar kunnu brúka donsk cpr-nummur, soleiðis at sjúklingar, lesandi og onnur fáa nógv greiðari mannagongdir og lættari við at flyta seg, eitt nú til Danmarkar.
Í hesum talgildu tíðum, har borgarin vil avgreiða síni viðurskifti skjótt og smidligt – hava vit ikki brúk fyri óneyðugum seinkandi forðingum.
Vit skulu brúka teir fyrimunir, vit hava í Ríkisfelagsskapinum, eisini á hesum økinum.
Tað er so sera einfalt, at taka heiðurin fyri nakað, sum man ikki eigur.
Sambandsflokkurin samráddist longu í februar 2016 við Karen Ellemann, sum tá var sosialmálaráðharri.
Hon avgreiddi málið.
At tað eru føroyskir myndugleikar, sum nú liggja á málinum, kann als ikki góðtakast.
Bárður S. Nielsen
formaður Sambandsfloksins
RN
Aftur


text:
Birgir Kruse bloggar: Fyrrverandi stjórin í Norsk Filminstitutt, Jan Erik Holst, sum fleiri ferðir hevur verið í Føroyum í filmsørindum, skrivar í dag minningarorð um donsku Monu Jensen, sum andaðist í farnu viku.
Tá Filmsfelagið fór til verka í 1984, var tað fyrst og fremst Mona Jensen, ið opnaði dyr og skapti sambond, so nýggjur listarliga áhugaverdur filmur úr Norðurlondum eisini kundi sýnast í Føroyum, og øvugt - at føroyskur filmur eisini kom út í Norðurlond og longur.
Les meira her
Um tú veitst okkurt, sum VP ikki veit - skriva so til vp@vp.fo


text:
Vísindalig grein um orðfeingið hjá føroyskum børnum
Nýggj grein við úrslitum um máltøku hjá føroyskum børnum er júst útkomin í vísindaliga tíðarritinum First Language.
Greinin viðgerð orðfeingið hjá børnum upp til 3 ár. Tað eru Sissal M. Rasmussen og Dorthe Bleses, sum hava skrivað greinina. Í greinini viðgera tær máltøku, t.e. hvussu børn ogna sær mál.
Úrslitini í greinini byggja á innsavning av dátum frá 1135 føroyskum børnum í aldrinum 8-36 mánaðir, og tey vísa m.a., at tað er serlig ferð er á máltøkuni, tá børnini eru millum 1-2 ár, at tað er munur á máltøkuni hjá dreingjum og gentum, og at føroysk børn brúka lutfalsliga fleiri barnslig orð enn børn í øðrum londum.
24 mánaða gomul børn hava sera ymiskt orðfeingi, frá 40 orðum í lægsta bólkinum (10%) til 260 orð í miðal bólkinum (50%) til upp ímóti 600 orð í hægsta endanum (90%). Tá børnini eru 16 mánaðir er munurin meira enn 100 orð millum børnini, sum hava fæst og flest orð. Spennið uppá umleið 400 orð heldur á upp til elsta kannaða bólkin.
Heitið á greinini er “Faroese children’s early vocabulary acquisition: A Faroese adaptation of the MacArthur–Bates Communicative Development Inventories”. Ein samandráttur sæst her
Sissal M. Rasmussen er ph.d.-lesandi á Føroyamálsdeildini á Fróðskaparsetrinum og greinin er úrslit av gransking hennara har. Dorthe Bleses er vegleiðari hennara. Verkætlanin er stuðlað av Granskingargrunninum.


text:
Ein av okkara kjarnutænastum er okkara verkstaður. At hava egið verkstað er ein ógvuliga stórur og týðandi partur av okkara samleika. Vit umvæla, rigga til og loysa allar teldutrupulleikar. Vit leggja stóran dent á, at kundin følir seg tryggan og veit, nær umvælingin er liðug, og hvør kostnaðurin er. Øll viðskiftafólk eru vælkomin niðan í…
Nógva tíðin, ið vit brúka við telduna og á eini skrivstovun ger, at brúkarin setur krøv innbúgvið. Vit selja innbúgv, sum er kappingarført við allar veitarar á marknaðinum. Vit leggja okkum eftir at veita góðsku og snøgt snið, tí hettar meta vit er ein týdningarmikil partur av arbeiðsgleðini á einum starvsplássi. Vit umboða: Talan…
Vit umboða eina røð av kendum skipanum, ið hava bestu góðskuna. Vit eru Microsoft Partner, ið merkir, at vit hava atgongd til nærum allar KT-skipanir hjá Microsoft m.a. Office 365 og Microsoft Projects. Office 365 er nýggi office pakkin hjá Microsoft, ið kann tryggja tær, at tú altið hevur tað nýggjastu útgávuna av Word, Excel,…
Vit stremba eftir, at kundin kann fáa alt á einum stað, tí veita vit eisini eitt stórt úrval av skrivstovulutum s.s. printarapappíri og pennum. Hevur tú tørv á eini serstakari vøru ella størri nøgdum, so ber til at gera serligar avtalur hesum viðvíkjandi. Vit kunnu veita ráðgeving og finna eina loysn til tín tørv. Samanumtikið…


text:
Eftir heystfrítíðin byrjar Lektiu-kafein í Vági.
Við skúlaársbyrjan byrjaði nýggja ítróttarbreytin í 8. og 9. flokki í Vágs skúla, ein liður í at geva so góð tilboð til næmingar í Vágs skúla sum tilber. Eftir heystfrítíðina verður eitt nýtt tilboð afturat bjóðað næmingum (og foreldrum) í Vágs skúla.
Frá týsdegnum 22. oktober skipar Vágs kommuna í samstarvi við Vágs skúla eina lektiu-kafe, sum er ætlað næmingum í Vágs skúla frá 1. – 10. flokk.
Vit fara at avmarka lektiu hjálpina á tann hátt, at vit bert veita hjálp til lærugreinirnar føroyskt, danskt, enskt og støddfrøði, sigur Elin Tausen, samskipari hjá Vágs kommunu.
Lektiu-kafe’in heldur til í húsinum hjá Fjarlestrardeplinum á Vágsvegi 22.
Lektiu-kafe´in verður opin týsdag og tórsdag frá kl. 13 til 15 (við møguleika fyri tillaging og víðkan, um tørvur er á tí) og kunnu børn koma á Lektiu-kafe’ina at fáa hjálp til teirra skúlating.
Í hølunum eru allir undirvísingar hentleikar, og fara vit eisini at royna og hugna um, við at bjóða frukt og annað gott av og á, meðan skúlatingini skulu gerast, sigur Elin Tausen.
Í Lektiu-kafe´ini kemur Elin Tausen, sum hevur lærara útbúgving at verða og veita hjálp til næmingarnar, men eisini fara vit at royna at fáa lærarar sjálvbodnar at hjálpa til nakrar tímar um vikuna av og á.
Foreldur og børn, sum hava áhugað í at brúka tænastuna kunnu ringja á tlf. 733040 ella senda t-post til elin@vagur.fo.
Vónandi verður tikið væl ímóti Lekitu-kafe´in.


text:
Fólkavøksturin seinastu árini saman við vaksandi løntakaratali og lítlum arbeiðsloysi hevur elvt til spurningar um, hvussu stórur partur av fólkavøkstrinum er útlendsk arbeiðsmegi.
Hagstova Føroya hevur nú víðkað løntakarahagtølini við talvum um føðiland og ríkisborgaraskap. Útlendingar eru her lýstir sum persónar við øðrum enn donskum ríkisborgararskapi, sum hava skrásettan bústað í Føroyum.
Tølini vísa, at útlendingarnir telja ein lutfalsliga lítlan part av løntakaraskaranum. Í juli vóru uml. 4% av øllum løntakarum í Føroyum útlendskir løntakarar. Til samanberingar vóru útlendingarnir 1% av øllum løntakarunum í 1985. Myndin niðanfyri er ein úrskurður av myndini omanfyri, ið greiðari visir gongdina av útlendsku løntakarunum í Føroyum. Her sæst, at útlendsku løntakararnir eru farnir úr uml. 2,5% fyrst í 2014, tá fólkavøksturin tók dik á seg, upp í umleið 4% av løntakaratalinum nú.
Av útlendsku løntakarunum er størsti vøksturin hesi seinastu árini serliga ikki-norðurlendskir ES-ríkisborgarar. Í juli í 2014 vóru hesir ríkisborgarar 0,7% av samlaða løntakaratalinum, meðan teir í juli í ár vóru 1,5% (406 løntakarar). Í sama tíðarskeiði eru ríkisborgarar uttan fyri Evropa farnir úr 1,0% upp í 1,6% (430 løntakarar).
Flestir útlendingar innan húsarhaldstænastur
Myndin niðanfyri vísir, hvussu stórur partur av løntakunum í einstøku vinnugreinunum vóru útlendskir løntakarar í juli í ár. Í summum vinnugreinum, sum t.d. í landbúnaði, ráevnisvinnu og ótilskilað, eru samlaðu løntakaratølini smá og tí má fyritlit takast fyri býtinum har.
Lutfalsliga eru flestu útlendsku løntakararnir at finna í húsarhaldstænastum (14,5%), ið m.a. fevnir um reingerð, ruskinnsavnan, hárfríðkan, vakurleikarøkt og venjingarmiðstøðir. Síðan í fiskavøruídnaði (12,4%) og gistihús- og matstovuvirki (11,7%). Til samanberingar hava umleið 7% av løntakarunum í byggivinnuni útlendskan ríkisborgaraskap.
Sermerkt er, at lutfalsliga fleiri aðrir danskir ríkisborgarar enn teir, sum eru føddir í Føroyum, eru í gistihús og matstovuvinnum.
Munur er á, hvussu útlendsku løntakararnir eru umboðaðir í einstøku vinnugreinnum. Ikki-evropiskir løntakarar eru serliga umboðaðir í vinnugreinunum gistihúsum og matstovuvirkjum, ali- og kryvjivirkjum, húsarhaldstænastum og fiskavøruídnaði. Ikki-norðurlendsku ES-borgarararnir eru lutfalsliga flestir í skipasmiðjum, smiðjum og innan byggivinnuna. Myndin niðanfyri vísir tær 6 vinnugreinarnar við flestum útlendskum ríkisborgarum.
Stutt um løntakarar


text:
Flatskatturin longu skapt 330 nýggj arbeiðspláss
Formaðurin í Framsókn heldur, at endamálið við flatskattinum var at selja meira matvørur. Her fer hann skeivur, tí høvuðsendamálið var, at tað skuldi loysa seg at arbeiða. Og vit síggja sjón fyri søgn. Nógv meira er útgoldið í lønum, umframt at 330 nýggj arbeiðspláss eru skapt undir hesi samgonguni.
Hyggja vit at tørvspyramiduni hjá Maslow, so er tað alkent, at matur og drekka hoyra til basistørvin, og at søla av hesum vørum nærum ikki ávirkast um tíðirnar eru góðar ella ringar. Eta fólk minni av donskum heilsøluvørum - ostum, pyslum, salatum, ísum etc. - so hevur tað tí heilt aðrar orsøkir - t.d. góðska, prísir, kappingardugnaskapur o.s.fr.
Síðan samgongan tók við í november í fjør eru 330 løntakarar fleiri, ella við øðrum orðum eru 330 nýggj arbeiðspláss skapt í bert 6 mánaðir, samb. Hagstovuni. Samlað hava føroyingar tjent 150 milliónir krónir meira í ár enn somu tíð í fjør. Umframt fiskivinnuna eru tað serliga tænastu- og handilsvinnan og annar ídnaður sum standa fyri stóra vøkstrinum í lønum. Ein sunnur vøkstur, tí peningurin verður verandi í landinum.
Av almennum kassum eru tað serliga kommunurnar, sum hava merkt vøksturin. Kommunuskatturin er fyrstu 7 mánaðirnar í ár heilar 25 milliónir hægri enn somu tíð í fjørð. Eisini landskassin hevur merkt vøkstur, har 18 milliónir eru komnar meira í kassan frá skatti og avgjøldum enn undanfarna ár. Landsskatturin er nakað minni, meðan meirvirðisgjaldið veksur og er heilar 45 milliónir hægri í ár.
Frá stórum arbeiðsloysi og stagnatión í samfelagnum, grør nú um aftur gangandi fót. Vøksturin frá flatskattinum er sjónligur - einasti vegur til vælferð er sum kunnugt vøkstur.
Hetta er hent hóast andstøðan uttan íhald hevur niðurgjørt skattapolitikkin og áhaldandi hevur júkað um, at um hon kemur til valdið, so verður skattaskrúvan táttað - borgararnir skulu revsast. Hetta hevur sjálvsagt gjørt, at nógvir løntakarar hava verið varnir at gera íløgur. Atgerðirnar hjá andstøðuni, at drýta í egið reiður, hevur havt neiliga ávirkan. Men heldur ikki her fer teirra retorikkur at vinna, tíbetur.
Tað kundi verið áhugavert at vita hvussu støðan var uttan flatskattin, men tíbetur fyri øll, sleppa vit undan at síggja tað.
Bjarni Djurholm


text:
Í annaðkvøld, hóskvøldið, verður fyrilestur í Smæruni í Havn om Home í Hundsted, sum er ein samdøgursstovnur fyri ung við ymsum avbjóðingum.
Føroyska Jórun Magnussen setti hetta heimið á stovn fyri 30 árum síðani. Í Smæruni fer Jórum at greiða frá um lív sítt og um verkætlanina “Home”. Umframt Jóruna eru maður hennara Klaus við, starvsfólk og ung eisi… Millum starvsfólkini er ein onnur Jórun, Jórun Nielsen, sum er føroysk og sum hevur fingið hesa ferðina í lag
Jórun er dóttur Anfinn Magnussen, ættaður av Eiði og Malan Simonsen, ættað úr Fugloy, búsitandi í Hundested.
“Home” varð sett á stovn við tí endamáli at bjóða eitt tilboð til ung, har teirra ynski og tørvir vórðu sett í fokus. Ynskiligt var frá byrjan at skapa eitt heim har tey ungu eru trygg, føla seg møttan og sæddan við sínum avbjóðingum og har tey hava kensluna av at búgva í einum heimi, sum ikki er merkt av eini stovnsmentan við vaktarskipanum, skiftum o. ø.
Jórun og maður hennara Klaus búgva og arbeiða framvegis har.
Við tíðini eru tey upprunaligu virðini, sum Home byggir á vorðið til eitt serligt virðisgrundarlag, sum vísir seg at hava sera góðar royndir og ber ávøkst.
Varandi relatiónir til fleiri “Home-børn” er veruleiki og fleiri av teimum sum hava búð og síðani eru flutt frá stovninum, hava følt seg enn betur klæddan til at megna lívsins avbjóðingar.
Fleiri ára royndir, saman við fakliga dugnaligum starvsfólki ger at okkara arbeiði eydnast, umframt saman við menniskjaligum virðum, fyrimyndum og hugsjónum. Vit leggja stóran dent á struktur, forútsigiligtheit, tryggleika, nærveru og góðar uppbyggjandi relatiónir.
Sí meir á www.homely.nu


text:
Tað endaði við einum teprum tapi hjá U20 manslandsliðnum, sum í dag spældi sín fyrsta dyst í EM-kappingini í Makedonia. Føroyar taptu 24-26 fyri Litava.
Litavar løgdu seg á odda beinavegin við trimum málum, men eftir broyting í føroysku verjuni, varð leiðslan innheintað og Føroyar løgdu seg á odda. Tá farið var til hálvleiks var støðan 13-12 til Føroyar.
Stóran part av seinna hálvleiki lógu Føroyar omaná og førdu við einum og tveimum málum, men teir síðstu minuttirnar av dystinum tyktist tað sum fjáltur kom á menn. Fleiri skot vórðu brend, millum annað tvey brotskøst, og teir gjørdu feilir, ið kostaðu.
Í morgin klokkan 11.00 føroyska tíð, skulu Føroyar royna seg móti Grikklandi.
Málskjúttar:
Høgni Zachariasen 5
Niklas Højgaard Hanusarson 4
Brandur Halgirsson 3
Bartal Klein Olsen 3
Vilhelm Poulsen 3
Leivur Mortensen 2
Tróndur Wardum 2
Bergur Ákason 1
Hallur Arason 1


text:
UM KOKS
KOKS-snið er matgerðarsnild hjá Poul Andrias Ziska. Hann stjórnar KOKS og dugir brøgdini at fáa smakk og anga úr føroyska landslagnum at sameinast í matinum. Smakkurin er føroyskur. Burturav føroyskur.
Ungu føroysku slóðararnir á KOKS brúka føroyskt tilfar, sum bæði er grovkað og fínkað, fornt og nútíðarligt og ansa væl eftir, at tøka og nýtsla eru burðardygg.
Í staðin fyri at leita sær eftir nýggjum tilfari verður miðvíst farið eftir tí gamla
– at turka, ræsa, salta og roykja.
Á KOKS lagar køkurin seg eftir tí, ið árstíðin býður okkum, og ger aldagamla matmentan leskiliga lokkandi eftir øllum nútíðarkynstrum.
Eyðkenni KOKS er tað einfalda, reina, feska og tað siðbundna.
© Copyright KOKS 2018


text:
Gorfuglur
Gorfuglur (latín Pingvinus impennis L [Alca impennis]) var ein svartur sjófuglur, sum nú er útdeyður um alla verð. Hann var einasta nýggjara slagið í slektini Pinguinus, men hann var ikki í ætt við pingvinir, hóast hann var fyrsti fuglur, ið var kallaður 'pingvin'. Orðið sigst stava frá walisiskum fiskimonnum, ið sóu henda (fyri teimum) ókenda fugl, tá teir fóru at fiska undir Nýfundlandi, og nevndu teir hann pen gwyn á sínum walisiska máli, ið merkir "hvíta høvd", eftir stóra hvíta blettinum á høvdinum. Tá europear seinni sóu pingvinir á sunnaru hálvu, ið mintu um gorfuglin, vórðu tær uppkallaðar eftir honum.
Innihaldsyvirlit
Útsjónd[rætta | rætta wikitekst]
Í liti og eisini í nevinum líktist gorfuglur mest álku, men hann var nógv størri enn álka, uml. 70 cm til hæddar og vigaði um 5 kg. Men veingirnir vóru so lítlir, at hann kundi ikki flúgva, og tað varð honum at bana.
Útbreiðsla[rætta | rætta wikitekst]
Gorfuglur helt upprunaliga til í økinum frá landnyrðings USA, fram við eystutstrondini á Kanada, Grønlandi, íslandi, Føroyum, Írlandi, Bretsku oyggjunum, Noregi, Fraklandi og niður til Norðurspania. Ósemja hevur verið, um gorfuglur yvirhøvur áttí Føroyum, men frásagnir benda á, at hann átti í Føroyum fram til 18. øld. Tá vit koma fram til 19. øld, er hann horvin sum búfuglur, og sambært týska fuglafrøðinginum Graba, sum vitjaði í Føroyum í 1828, mintust bara nøkur gomul fólk seg at hava sæð gorfugl um "Vestmannaleiðina".[1] Gorfuglur átti í stórum tali í Íslandi, Grønlandi, Nýfundlandi og summum skotskum oyggjum, t.d. St. Kilda. Gorfuglur var feitur og góður matur, og tí varð hann veiddur allastaðni, har hann helt til, og við tíðini avoyddur. Alment verður sagt, at teir seinastu vórðu fingnir á Eldey í Íslandi í 1844; men ein skal vera sæddur í Nýfundlandi í 1852 og kanska í Grønlandi so seint sum í 1870'unum.
Gorfuglur í Føroyum[rætta | rætta wikitekst]
Stundum hevur verið ført fram, at gorfuglur helst ikki átti í Føroyum, hóast hann varð veiddur her, men frásøgnir finnast, sum vátta at hann hevur átt í Føroyum eisini. Áðurnevndi týski fuglafrøðingurin Graba sigur í dagbók síni, at Wencelaus Hammershaimb fúti (1744 - 1828), slerdi ein gorfugl, sum bøldi einum eggi á "Vestmannaleiðini".[2] Eystanfyri bygdina Hattarvík í Fugloy er ein rók, ið nevnist "Gorfuglarókin",[3] og sambært Svabo fekk føroysktføddi náttúrufrøðingurin Nicolai Mohr (1742-1790) eitt gorfuglaegg undan einum gorfugli, sum var tikin í Fugloy, hetta bendir á, at gorfuglur hevur átt í Fugloy eisini.[4]. Í Svínoy sigst at staðarnøvnini Langa-Gorstangi og Stutta-Gorstangi skulu koma av eldru nøvnunum "Langi-Gorfuglatangi og Stutti-Gorfuglatangi", og Christian Matras sigur um hesar tangar í Svínoy: "I Følge Sagnet skal Tangerne have deres Navn af Gejrfugle (gorfuglar), der holdt til her i Mængde i gammel Tid".[5].
Semja er ikki um, hvar hin seinasti varð dripin í Føroyum. Skúvoyingar siga, hann varð fingin millum annan hellufugl á Gævukletti, stutt vestan fyri Sigmundarrók í Skúvoy. Siður var at býta hann móti 3 lomvigum, hesa ferðina býttu teir hann móti 6, tí hann var so sjáldsamur. Kirkjubøkingar siga, at seinasti varð tikin á Boðbergstanga í Trøllhøvda, eina ferð teir vóru eftir hellufugli. Báðir geva upp somu tíð »um 1820«. Uppskrivað er, at ein varð fingin í Stóru Dímun 1. juli 1808.[6].
Einasta tekning, sum er gjørd eftir einum livandi gorfugli, varð gjørd eftir einum fugli, sum danski læknin og fornfrøðingurin Ole Worm (1588 – 1654) hevði fingið livandi úr Føroyum.
Keldur[rætta | rætta wikitekst]
- ↑ J. Carl Julian von Graba, Tagebuch, geführt auf einer Reise nach Färö im Jahre 1828. Perthes & Besser, Hamburg 1830
- ↑ J. Carl Julian von Graba, Tagebuch, geführt auf einer Reise nach Färö im Jahre 1828. Perthes & Besser, Hamburg 1830
- ↑ Mikkjal Miðalberg, Staðarnøvn í Fugloy, 1996
- ↑ J. Chr. Svabo, Indberetninger fra en Reise i Færøe 1781 og 1782; udgivet af N. Djurhuus. - Uforandret fotografisk genoptryk. - Kbh. : C.A. Reitzels Boghandel, 1976
- ↑ Christian Matras, Stednavne paa de færøske Norðuroyar, 1933
- ↑ Mikkjal á Ryggi, Fuglabókin, Dýralæra II. 1951


text:
Prógvhandan fyri lesandi á Setrinum
Omanfyri 100 lesandi á Fróðskaparsetrinum fáa prógv handað til hátíðarløtuna í Norðurlandahúsinum komandi fríggjadag.
Fríggjadagin 26. juni bjóðar Fróðskaparsetur Førðya til felags hátíðarhald í Norðurlandahúsinum fyri teimum lesandi, sum skulu hava prógv handað.
Byrjað verður kl. 10 við vælkomurøðu, áðrenn farið verður til sjálva prógvhandanina, har omanfyri 100 lesandi fáa prógvið handað.
Talan er um lesandi frá øllum deildum á Fróðskaparsetrinum og skráin fyri handanina er at síggja her.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Skipasmiðjur
Álítandi loysnir – og lønsemi hjá kundanum
MEST leggur áherðslu á at veita álítandi tænastur. Hetta styrkir trivnaðin umborð og gevur harvið lønsemi hjá kundum okkara.
MEST hevur skipasmiðjur í Tórshavn og á Skála við 3 bedingum og einari dokk. Stórar byggihallir og smiðjur við nýmótans útgerð hava við sær at alt arbeiðið kann verða framt á sama stað:
· Umvælingar – stál, aluminium og rustfrítt stál
· Motor umvælingar
· Yvirflatuviðgerð
· Tænastur av ymiskum slag
Okkara arbeiði innan offshore vinnuna seinastu árini hevur verið við til, at vit leggja serligan dent á dokumentatión og effektivitet í gerandisdegnum.
Vit frøast um at krevjandi útlendskar fyritøkur geva okkum gott skotsmál og royna vit hvønn dag at liva upp til hetta. Ein av okkara stóru kundum segði soleiðis:
“I have used MEST for both preparations for inshore stay, offshore preparations, prefabrications and yard services and logistics and can whole heartedly recommend their HSE-attitude, efficiency, coordination and excellent service-minded expedience!” Einar Vindenes, Project Manager, West Hercules – oil rig owned by Seadrill/North Atlantic Drilling


text:
Oman
Oman (arábiskt: عمان) er eitt land í Asia. Landið hevur 4 013 391 íbúgvar (2014). Muscat er bæði høvuðsstaður og størsti býur í Oman. Sultanríkið Oman er í landsynningshorninum á Arabianesi. Inni í landinum er alt oyðimørk við spjøddum grønum, men fram við strondini dyrka teir dadlur, granatepli, sitrónir, tubbak og hveiti. Summir bøndur halda geit, seyð og neyt. Olja er tydningarmesta útflutningsvøran. Strondin í Oman er 1.700 km long, og fiskiskapur er eisini týdningarmikil vinna. Teir veiða mest sardinur, tunfisk, ansjósir og fisk, ið minnir um tosk, og høgguslokk. Útróðrarmenninir nýta holaðar træbátar við leysamotori.
Í arabiskari søgn verður sagt, at ein glæsiligur býur, ið eitur Ubar, skuldi verða horvin í Suðuroman. Fornfrøðingar hava grivið út ein brunn og toftirnar av einum býi frá um 3.000 f. Kr. tætt við markið til Jemen. Summir serfrøðingar halda hetta verða horvna býin Ubar.


text:
Endiliga upprann so dagurin, og eg skuldi standa mína roynd. Lat meg siga beinanvegin eg havi ongantíð følt meg so róligan undan einari kapping sum hesaferð. Ikki fyrr enn leygarmorgunin byrjaði eg at blíva eitt sindur spentur, og tað eyðkenda sugi í búkinum var har. Kanska tí eg ikki havi følt nakað press á mær til hesa kapping, eg hevði ikki teir heilt stóru forvantningarnar til mín. Út frá mínari venjing, sum eg havi nevnt fyrr, so vildi eg verið glaður um eg megnaði at renna eina tið nakað undir 1:35.
Hetta er mín fyrsta langateina kapping eg luttakið í síðani mítt miseydnaða marathon í Havn síðsta ár. Eg havi seinasta mánan vant rættuliga miðvíst, tó uttan at eg havi sett alt til viks fyri renningina. Renningin er ikki komin í fyrstu røð, men eitt er so vist tað er hart at koma í form aftur.
Vit búðu í íbúðini hjá Knút Lutzen, hon liggur mitt í Reykjavík bert 50 metur frá startinum, so tað var mega praktistk, so sluppu vit undan at fara so tíðliga til startin.
Hini Treystifólkini sum búðu á Ørkini, komu í íbúðina hjá okkum við skiftiklæðum, og so fóru við í felag til startin.
Renningin var skotin í gongd stundisliga kl. 8:40, eg hevði stilla meg frammaliga í feltinum so eg fekk tað ikki so trupult við trokan, sum onkrir av okkara rennarum, sum stóðu longur aftri gramdi seg um. Teir fyrstu 2 km hevði eg ógvuliga høga ferð, rann teir uppá 8 min. so datt eg niður á miðalferðina eg kom at halda restina av túrinum. Eg rann 4:11 í meðal. Tað eri eg sera væl nøgdur við. Og tað føldist ongantíð ov strævi.
Eg kom at liggja saman við einum, sum eg metti hevði sett sær sum mál at koma undir 1:30, so tað var sera hugaligt. Onkuntíð var eg frammanfyri hann, men tá ið vit nærkaðust málinum fór hann frá mær og eg megnaði ikki at fáa hann aftur. Eg gjørdi ein roynd við einum spurti, men til fánýtis.
Annars eitt sera gott 1/2 marathon fyri meg, sum hevur givið mær mót til at melda meg til Tórshavn 1/2 Marathon, sum verður sunnudagin 2. september.


text:
§ 1. Uppboðssølan
Stk. 1. Fiskamarknaðurin hevur uppboðssølu av fiski. Uppboðssøla verður hildin tvær ferðir um dagin. Tíðin fyri sølurnar verður lýst fyri seg.
§2. Aðrar tænastur, sum uppoðsølan veitir
Stk. 1. Uppboðssølan hevur um hendið allar tær tænastur, sum vanliga koma undir virksemið hjá einari uppboðssølu. Virksemið fevnir um landing og avgreiðslu av skipum, innviging og støddarskiljing av fiski v.m.
§ 3. Viðskiftafólk hjá uppboðssøluni
Stk. 1. Felag ella persónar, útlendsk ella føroysk, sum hava fisk ella skeljadýr at selja, kunnu selja hetta á uppboðssøluni.
Stk. 2. Føroysk skrásett feløg ella persónar kunnu keypa á uppboðssøluni. Fyri at verða skrásettur sum keypari, skal trygd setast fyri ta upphædd, sum keypast skal fyri.
§ 4. Ábyrgd hjá uppboðssøluni
Stk. 1. Uppboðssølan er millumlið millum keyparar og seljarar.
Stk. 2. Fiskurin er ogn seljarans til keyparin hevur yvirtikið fiskin.
Stk. 3. Keyparin yvirtekur ábyrgdina av fiskinum, tá fiskurin er klárur at útflýggja.
§5. Hvat kann verða selt á uppboðssøluni
Stk. 1. Fiskur og skeljadýr, sum fara yvir eina av Fiskiveiðueftirlitinum góðkendu vektum, kann verða seldur á uppboðssøluni.
Stk. 2. Møguleiki er at selja fiskin, tá ið hann er vigaður, ella áðrenn báturin avreiðir. Fiskurin verður tá seldur eftir einari meting um vekt og støddarbýtið.
Stk. 3. Møguleiki er at selja fiskin støddarskildan ella allar støddir av einum fiskaslagið í einum. Møguligt er eisini at selja hvønn aldursbólk fyri seg ella allir aldursbólkar í einum.
§ 6. Fráboðan til uppboðssøluna um eina forhondssølu
Stk. 1. Bátar, sum skulu selja fiskin á uppboðssøluni, skulu boða uppboðssøluni frá í seinasta lagi 2 tímar áðrenn søluna.
Stk. 2. Tá fráboðað verður, skal umboð fyri bátin upplýsa uppboðssøluhaldaranum:
- Metta nøgd av hvørjum fiskaslagi
- Metta støddarbýtið av fiskasløgunum.
- Aldurin á fiskinum - lastaplan
- Hvar fiskurin er fiskaður
- Nær báturin landar
- Hvar báturin landar
- Annað, sum kann ávirkað útfallið av søluni.
Stk. 3. Umboð fyri bátin avgera, hvussu fiskurin verður bjóðaður út:
- Skal allur fiskurin støddarskiljast ella skal fiskur í kassum seljast saman
- Skal stakroynd takast fyri at fáa støddarbýtið
- Skal hvør aldursbólkur bjóðast út fyri seg, ella skulu allir aldursbólkar bjóðast út saman.
Stk. 4. Umboð fyri bátin avgera, hvar báturin skal landa. Báturin hevur skyldu til at fáa "landingarmiðstøð" til at landa fiskin. Ein treyt fyri søluni er, at "landingarmiðstøðin" ger arbeiðið, samsvarandi reglugerð fyri landingarmiðstøðir.
Stk. 5. Í ávísum førum, kann báturin boða frá opnari landing, ella landing har mest verður selt. Tað fiskaslagið, sum mest er av, ella tað fiskaslagið, sum av seljarin undan søluni hevur ásett, avgerð hvar báturin landar.
Stk. 6. Báturin kann seta ein minstaprís á fiskin. Fyri at landa skal umboð fyri bátin upplýsa uppboðssøluhaldaranum hvat ein nøktandi miðalprísur er.
§ 7. Fráboðan um sølur til keyparar og fráboðan um luttøku
Stk. 1. Uppboðssølan boðar øllum keyparum frá, hvat er til sølu. Fráboðan um eina uppboðssølu, skal verða sent til keyparin, so skjótt sum tilber, eftir at klárt at selja. Fráboðaninnar um sølurnar verða eisini lagdar út á alnótina.
Stk. 2. Keyparar, sum ætla at luttaka á søluni, skulu boða uppboðssøluni frá í seinasta lagi 30 min. áðrenn sølan byrjar. Boðað verður frá, við, at keyparin ringir inn og meldar til. Keyparin fær tá eitt telefonnummar, sum ringjast skal til, tá sølan byrjar.
Stk. 3. Ætlar ein keypari at verða við til søluna, men hevur ikki peningaviðurskiftini við FMF í lagi, kann hann ikki luttaka í søluni.
§ 8. Uppboðssøla
Stk. 1. Uppboðssølan verður skipað soleiðis: Tá uppboðssølan skal til at byrja, ringja keyparnir á eitt av FMF ávíst telefonnummar. Keyparnir verða tá knýttir til søluanleggið hjá FMF og uoppboðssølan byrjar. Keyparnir kunnu eisini verða við á søluni frá einum av sølurúmunum hjá FMF, ella við at binda teldu í teldukervið á FMF.
Stk. 2. Uppboðssøluhaldarin byrjar at selja fiskin frá bátum, sum hava minstaprís, soleiðis at avgerðast kann um báturin landar ella ikki. Síðani verður fiskurin frá teimum bátum, sum hava opnað landing, seldir soleiðis at avgerðast kann, hvar báturin landar. Síðani verður fiskurin bjóðaður út, soleiðis at fiskaslag fyri fiskaslag verður selt.
Stk. 3. Uppboðssøluhaldarin byrjar at selja fiskin, við at hann skjýótir upp ein prís bjóðast skal frá. Tá keypari meldar seg áhugaðan, byrjar uppboðsøluhaldarin at telja prísin uppeftir, til bert ein keypari er eftir, og eigur tá viðkomandi keypari boðið. Keyparin kann tá velja, um hann tekur alla nøgdina ella eina ávísa nøgd. Hildið verður fram soleiðis, til allur fiskur er seldur.
Stk. 4. Minsta nøgd, sum kann verða tikin burturav tí útbjóðaða, er eitt partí, 1 tons ella 20 ks, ella tann av uppboðssøluhaldaranum frammanundan upplýstu nøgd.
§ 9. Nær er sølan bindandi
Stk. 1. Er endaligi miðalprísurin fyri tað útbjóðaða hægri enn ásetti minstiprísur, er sølan at rokna sum endalig og bindandii, fyri tann partin, har minstiprísur er uppnáddur.
Stk. 2. Tann parturin av tí útbjóðaða, har hægsta boð er lægrið enn minstiprísur er at roknað sum ikki seldur.
§ 10. Innviging og skeivir søluupplýsingar
Stk. 1. Tá fiskurin verður landaður, eigur, um annað ikki verður fráboðað, tann keypari, sum átti tað fyrsta boðið, tann yngsta fiskin, og tann keyparin sum átti seinasta boðið tann elsta fiskin.
Stk. 2. Um nøgdin av einari stødd er øðrvísið, tá ið landað verður, enn tann selda nøgdin, fær tann sum eigur fyrsta boðið, sína nøgd, tann sum eigur næsta boðið sína nøgd, soleiðis til einki er eftir av einari stødd. Er nøgdin minni enn tann selda nøgdin, verður tað tikið av nøgdini hjá tí keyparanum sum átti síðsta boðeinasta boði.
Stk. 3. Er nøgdin av einari stødd størri enn tann selda nøgdin, eigurfær tann keyparin, sum átti seinasta boði,, restinafiskin í boðið.
§11. Skeivir útbjóðingarupplýsingar/reklamatiónir
Stk. 1. Av tí, at tað ikki er møguligt at kenna góðskuna og støddarbýtið á fiski, sum ikki er landaður, verða tað útbjóðingarupplýsingarnar, sum verða lagdar til grund fyri góðsku og støddarbýtið.
Stk. 2. Um fiskurin ikki stendur mát við útbjóðingartreytirnar, er møguligt hjá keypara at ógilda keypið. Hetta skal fara fram áðrenn keyparin ferð avstað við fiskinum frá landingarmiðstøðini. Nærri reglur um mannagongd, tá fiskurin ikki er samsvarandi útbjógingarupplýsingarnar fæst á Fiskamarknaði Føroya ella frá Føroya Ráfiskakeyparafelag.
Stk. 3. Ógildar ein keypari handilin av einum partíði, grundað á góðsku ella støddarbýtið, skal umboð fyri skipið verða boðsent. Umboðið fyri FMF skal royna at fáa seljara og keypara at avtala ein møguligan prísavsláttur. Er tað ikki møguligt at fáa semju um ein avsláttur, kann fiskurin verða boðin út av nýggjum.
Ískoyti til grein 11
Tá keypari hevur móttikið fiskin, skal hann beinanvegin meta um fiskurin, er í samsvar við útbjóðingarupplýsingarnar ella ikki.
Er fiskurin ikki í samsvar við útbjóðingarupplýsingarnar skal:
- Keyparin boðar uppboðssøluni frá beinanvegin, at tað hann hevur fingið ikki samsvarar við útbjóðingarupplýsingarnar.
Fiskurin skal setast til síðis og uppboðssølan biður umboð sítt koma á staðið og fiskurin verður góðskumettur, støddarskildur ella vigaður, soleiðis at staðfestast kann á hvønn hátt fiskurin ikki stendur mát við útbjóðingarupplýsingarnar.


text:
Nú byrja fyrireikingarnar hjá A-landsliðnum hjá monnum til EM-undankappingina. Fyrstu dystirnir eru í oktober ímóti Danmark og Montenegro.
Tíðindi
Aðalfundurin 2018
Hondbóltssambandið boðar við hesum frá, at aðalfundur verður leygardagin 2. juni kl. 17.00, í kantinuni í Hoyvíkshøllini. Víst verður til viðtøkurnar: http://hsf.fo/hsf/vidtokur/
Faxe Kondi heldur fram sum steypastuðul
Hondbóltssamband Føroya og Faxe Kondi hava gjørt nýggja stuðulsavtalu.
Bruttohópurin hjá kvinnum úttikin
Føroyar hava tveir dystir eftir í EM-undankappingini hjá A-landsliðnum við kvinnum, á hesum sinni. Fyrri dysturin er 30. mai á heimavølli móti Serbia og seinni dysturin er 3. juni á útivølli móti Svøríki.
Tey bestu í hondbólti
Árliga hondbóltsgallaveitslan var í gjárkvøldið, har bestu spælarar, venjarar og dómarar vórðu heiðraðir.
Lív er danmarkarmeistari
16 ára gamla Lív Poulsen úr Vestmanna vann danmarkarmeistaraheitið fyri U16 í gjár. Hon spælir við FC Midtjylland, sum vann finaluna á Skanderborg. Úrslitið var 25-24.
VÍF og H71 eru føroyameistarar
Tað gjørdist ein ógvuliga spennandi finaluvika, bæði hjá monnum og kvinnum.
FM-vinnarar kappingarárið 2017/18
Føroyameistararnir í øllum deildum, uttan í bestu deildini, eru nú funnir.
Føroyar móti Danmark
Føroyar eru í bólki við Danmark, Montenegro og Ukraina til EM-undankappingina hjá monnum, sum byrjar í heyst.
FM-finalutíðir
Í næstu viku byrja FM-finalurnar í hvonn- og FTZ-deildini. Fyrru finalurnar eru mikudag og seinnu leygardag. Møguligu triðju finalurnar eru sunnudag.


text:
Dreymurin er veruleiki nú fyrsti spælifilmurin hjá okkara størsta filmstalenti, Sakaris Stóra loksins er klárur at verða frumsýndur fyri spentu áskoðarunum í Havnar Bio mikukvøldið 6. september - Tað má sigast at vera hóskandi, at frumsýningin verður í Filmsfelagnum, felagi teirra filmselskandi við áhuga fyri aktuellum góðskufilmum.
Dreymar við havið verður lýstur sum ein inniligur ungdómsfilmur um vinarlag og leitanina eftir egnum samleika. Hetta er fyrsti spælifilmurin eftir Sakaris Stórá, ið áður hevur gjørt virðisløntu stuttfilmarnar Passasjeren, Summarnátt og Vetrarmorgun.
Juliett Nattestad og Helena Heðinsdóttir hava høvuðsleiklutirnar í filminum, Marjun Syderbø Kjelnæs skrivaði leikritið, og filmurin er framleiddur av føroyska Fish&Film/v. Ingun í Skrivarastovu saman við danska Adomeit film.
Dreymar við havið gongur í Havnar Bio frá 6. September


text:
Ingi Samuelsen
22.08.2017 - 12:04
Tað vóru DNA-sporini, sum vóru orsøkin til, at annar av teimum handtiknu í drápsmálinum varð leyslatin og reinsaður fyri illgruna eftir at hava sitið í varðhaldi í tvær vikur.
Hesa vikuna er rættarfundur í Hafnarfirði í stóra málinum, har ein grønlendskur maður av trolaranum Polar Nanoq er ákærdur fyri at hava dripið Birnu Brjánsdóttir.
Undir rættarfundinum hevur Leifur Halldórsson frá løgregluni í Reykjavík greitt frá, at tey ikki funnu DNA-spor frá Birnu á klæðunum hjá tí, ið varð leyslatin, men hinvegin á klæðunum hjá tí 30 ára gamla manninum, sum nú ser ákærdur.
Eisini vóru vakmyndaupptøkur, ið vístu, at leyslatni maðurin fór umborð á Polar Nanoq eftir at hann var farin úr reyða Kia-bilinum, sum grønlendingarnir koyrdu runt í, skrivar Sermitsiaq frá Iceland Monitor/Morgunblaðnum.
Maðurin, sum sat í varðhaldi í tvær, vitnaði í gjár í rættinum, har hann greiddi frá, at hann var drukkin ta lagnutungu náttina.
Kanningin av líkinum av Birnu Brjánsdóttir vísti, at hon fleiri ferðir er sligin í høvdið. Bæði nøsin og kjálkabeinið eru brotin, og hon hevði eisini merki á hálsinum, sum um onkur hevði tikið kvørkratak um hana.
Líkskoðanin vísti eisini, at hon var á lívi, tá hon varð tveitt á sjógv.
Uppáhaldið hjá íslendsku løgregluni er, at hin 30 ára gamli henda leygarmorgunin koyrdi út til strondina sunnan fyri Reykjavík og tveitti kvinnuna í havið. Í tíðarskeiðinum millum klokkan 7 og klokkan 11 er reyði Kia bilurin ikki at síggja á nøkrum vakmyndatóli.


text:
Ingi Samuelsen
21.11.2017 - 14:38
Tíðindi > Samfelag & Politikkur > Landspolitikkur
Í dag skuldu samráðingarnar millum samgonguna og Miðflokkin um samstarv halda fram. Men um samráðingarnar skuldu enda við eini semju, er tað ikki vist, at tinglimirnir í samgonguni taka undir við at fáa Miðflokkin uppí.
Ovasti leiðari í tinginum, tjóðveldismaðurin Páll á Reynatúgvu. Talar nú alment at. Hann hevur seinnapartin skrivað eina dagføring á Facebook, har hann biður floksfelagar sínar um at gevast og royna at finna loysnina innanveggja.
- Alt ber ikki til í politikki, skrivar løgtingsformaðurin.
Viðmerkingarnar eru – sum vera man – nógvar til hesa útmelding frá tingformanninum. Ein teirra ljóðar soleiðis:
- Tað er ikki just at spæla innanveggja at skriva hendan statusin ha?
Dagføringin hjá Pálli á Reynatúgvu er soljóðandi:
"Má bara siga sum er! At fáa Miðflokkin inn í samgonguna hóvar mær illa. Virðisgrundarlagið sampakkar ikki við politikkin hjá hesi samgonguni, og hesum samgonguflokkunum. Leggið handan bóltin deyðan, og roynið loysnina innanveggja. Alt ber ikki til í politikki!"


text:
Høvuðsvenjararnir í føroysku svimjifeløgunum hava í leypi av Føroyameistarastevnuna og Juniormeistarastevnuna 2010 tingast um, hvør sum skuldu fáa heiðurin at verða ársins svimjari og ársins stjørnuskot hjá monnum og kvinnum. At enda á FM/JM 2010 varð so avdúkað, at ársins svimjarar vórðu Birita Debes úr FLOT og Magnus Jákupsson úr Havnar Svimjifelag, og at ársins stjørnuskot vórðu Tanja Skaalum og Eyðbjørn Joensen úr Suðuroyar Svimjifelag. Pál Joensen vann kappingina um at røkka hægstu FINA stig á FM/JM 2010, við at svimja 7:59.04 og 864 FINA stig í 800 frí.
2 thoughts on “Ársins svimjarar og stjørnuskot”
-
Ársins svimjari bleiv Magnus Jákupsson – heilt fantastiskur svimjari sum eg vænti nógv av framyvur. Hann vísti eisini sera góð úrslit til FM; sera sera flott.
Men – men – men, góðu høvuðsvenjarar, eg gangi út frá at avrikið sum ársins svimjari er ein heiður sum verður givin svimjara sum hetta seinasta árið hevur víst tey bestu úrslitini, saman við øðrum faktorum, sosum venjingar-innsatstur o.s.fr.
Føroyar vunnu eitt WORLD CUP seinasta heyst, við skjótastu 1500m tíð sum nakrantíð er svomin í Olympiska hylinum í Moskva, í sama hyli sum legendariski Vladimir Salnikov sum tann fyrsti nakrantíð, svam 1500 m frí undir 15 min. hetta var í 1980.
Føroyska fólkið gav hesum svimjara heiðurin, við at velja hann til ársins íttróttarfólk, enntá tríðja árið á rað – men tit góðu venjarar, í okkara egna lítla svimjiheimi, tit sum áttu at stuðla okkara besta svimjara allarmest, tit unna honum ikki hendan heiðurin – kann nakar grundgeva fyri hesi avgerð?
heilsan Heri Mortensen
-
Eg eri heilt einigur vid tær Heri. Eg spurdi eitt annad stad hvørji kriterie vóru fyri at velja ársins svimjara. Haldi tad liggur eitt sindur í ordinum “ársins” at tad má vera fyri alt svimjiári. Og har kann eingin yvi vera um hvør hevur framt stórsta bragd hetta seinasta ári, og ja í føroyskum ítrótti yvirhøvur, nakrantí.!!! Um vi hyggja isolera uppá FM, og brúka eitt kriterie sum eitur at hava víst stórst framgongd har, so skilji eg væl at valid fall á Magnus. Men so skuldi tad ikki verid “ársins” svimjari, men heldur okkurt ala “Man of the match/meet”.
Hetta er bestemt ikki fyri at takad nakad frá Magnusi (og tad vil eg undirstrika 1000 ferdir), sum eg vænti mær ótrúliga nógv av… Altso 25,17 í 50 firvald og 2.04 á 200 rygg hevdi verid meir enn nokk til heiti “ársins” fyri fádum árum sídani. Men nú er tad bara soleidis at Pál eisini er har, og at ein tíd sum er í top 10 í heiminum, fleirfalt OYL gull/met, og enntá ein World Cup sigur má telja meira…..
-
Ger viðmerking Cancel reply
This site uses Akismet to reduce spam. Learn how your comment data is processed.


text:
India
Lýðveldið India (hindu; भारत गणराज्य, enskt; Republic of India) er eitt stórt land í Eysturásia. India hevur mark við seks lond: Í vesturi hevur India mark við Pakistan, í norðri við Nepal og Fólkalýðveldi Kina, og í eystri við Bangladesj, Butan og Burma. Tað er heimsins 7. størsta land og hevur 1,2 milliardir íbúgvar. [1] India er størsta fólkaræði í heiminum. Eini 450 milliónir fólk hava valrætt. Fleiri enn 200 mál verða talað, men høvuðssmálið er hindi, sum er móðurmál hjá um 40 % av fólkinum. Í India er hindulæran størsti átrúnaður.
Í 1620 gjørdi Danmark eina handilstøð í Trankebar í útsynningspartinum av India. Í 1845 seldu teir øki til Bretland.[2]
Innihaldsyvirlit
Søga[rætta | rætta wikitekst]
Høvuðsgrein: Indisk Søga
India hevur eina langa søgu. Tað verður mett, at tað hava búð fólk í India fyri 2 mió. árum síðani. Í 16. øld var India býtt í hinduríki og muslimsk ríki, sum javnan kríggjaðust sínaámillum. Babur (23. februar 1483 – 5. januar 1531), sum var turkiskur muslimur og ættaður frá Dengis Kan og Timur Lenk, fekk ræðið í kongsríkinum Kabul í Afganistan. Babur dámdi ikki í India. Hann skrivaði, at landið var plágað av hita, dusti og vindi. Hann gjørdi urtagarðar fyri at fríðka um, har hann búði. Hesir friðsælu garðar, har trø og blómur angaðu, og løkir tutlaðu, mintu hann um heimlandið Samarkand og muslimska paradísið. Hann var stórlátaður valdsharri og gjørdi innrás í India, sigraði á sultáninum í Delhi í 1526, og helmaði ikki í, fyrren hann kom eystur at bengalska markinum. Tað, sum Babur hevði lagt undir seg, varð kallað Mogulríkið, frábrigdi av orðinum mongol, sum segði frá, hvaðan hann var ættaður. Tá ið Babur doyði í 1530, megnaðu eftirmenn hansara ikki stýra sum hann. Sonur hansara Humayun (17. mars 1508 – 4. mars 1556) var ikki mentur at halda saman um ríkið. Ein afganskur høvdingi, Sher Kan Suri (1486 – 22. mai 1545), tók Agra og Delhi í 1540, og ikki fyrr enn í 1555 tók Humayun býirnar aftur. Sonur hansara Akbar Mikli (15. oktober 1542 – 17. oktober ella 27. oktober 1605) endurreisti Mogulríkið og vaks ríkið í allar ættir. Akbar vaks ríki sítt vestan úr Gujarat eystur til Bengal og suður eftir til norðara part í Deccan. Hann læt hinduar hava átrúnað sín í friði og náðum og vissaði sær soleiðis stuðul frá teimum og fekk eisini bøndurnar í part við sær, tí at hann lækkaði skattin. Akbar umskipaði landsins stýri, so at høgir embætismenn kundu hava bæði hernaðarligt og sivilt starv. Teir vóru væl løntir, men kundu ikki fáa sær fastan bústað.
Mogulherdeildirnar vóru gitnar fyri villskap og dirvi í bardaga. Tá ið Akbar skuldi venja sínar bestu hermenn, tók hann teir við sær at veiða. Menninir gjørdu ring uttan um veiðidýrini, og stórmogulurin og aðalsmenn hansara drupu tey.
Í 1857 gjørdu indiskir hermenn uppreistur, tí at mangir indarar hildu, at bretska yvirvaldið ætlaði at noyða kristindómin upp á teir. Tá ið vunnið varð á uppreistrinum, tók bretska stjórnin Eysturindiafelagið av og tók sjálv ræðið í India. Í 1876 var Viktoria drotning kosin keisarinna í India, og stjórnin útnevndi ein varakong sum umboðsmann hennara. Indarar fingu eingi týðandi størv í embætisverkinum og herinum. Í 1885 varð Tjóðartingið í India stovnað; aðalmálið var at noyða bretar at sleppa indarum framat í umsitingini og lógarvekinum. Tað varð spírin til sterka mótstøðu ímóti bretska yvirvaldinum. Nakrir indiskir muslimar styðjaðu Tjóðartingið, men óttin fyri, at hinduar skuldu fáa ov stórt vald, hevði við sær, at muslimarnir fóru burtur úr aftur.
Seinast í 19. øld sóu mangir indarar, helst limir í ovastu hindu-kastunum, enskt mál og evropeiska útbúgving sum einastu útvegir at koma sær fram í India. Teir bygdu sær skúlar og lærdar háskúlar. Tjóðartingið eggjaði hesum al-indiska úrvalsliði til.
Í øllum indiskum landslutum var høvuðsstøð, har bretskir embætismenn búðu saman við húskjum sínum. Tey komu ikki í samband við vanliga fólk - ið og livdu sum bretski yvirstætturin, høvdu mong tænastufólk, hildu gildi, gjørdu útferðir og spældu polo, sum bretar høvdu lært seg í mogultíðini.
Mentan[rætta | rætta wikitekst]
Høvuðsgrein: Indisk Mentan
Filmur[rætta | rætta wikitekst]
India er tað land í heiminum, sum ger flestar filmar. Um 800 stórfilmar verða tiknir upp um árið, teir flestu í Mumbai, sum verður eyknevndur "Bollywood". Í indiskum filmum, ið eru fullir av spenningi og ógvisligum tilburðum frá byrjan til enda, er nógvur dansur, sangur, romantikkur og vøkur og rík fólk. Indarar eru ofta í biografi, og filmarnir vara javnan 4-5 tímar.
Matur[rætta | rætta wikitekst]
Mangir indarar eta bara grønmeti og frukt. Eftir trúgv teirra er skeivt at drepa dýr og eta tey. Flestir hinduar eta ikki neytakjøt, tí at fyri teimum er kúgv heilagt dýr, og muslimar eta ikki svínakjøt. Maturin er ymiskur um alt landið. Vanligur indiskur rættur eru nógvir kryddaðir grønmetisrættir, so sum dhal (flatbønir), dahi (jogurt), rís ella chappatis (flatbreyð) og poppadums. Indarar lata nógv krydd í matin, til dømis gurkemeiu, killipipar, koriander, kumman og kardamummur.
Búskapur[rætta | rætta wikitekst]
Høvuðsgrein: Indiskur Búskapur
Hóast fátækradømið er stórt nógvastaðni, er India av fremstu ídnaðarlondum í heiminum. Bæði í ídnaðinum og landbúnaðinum eru gjørd stór framstig seinastu 25 árini, og tað hevur eggjað útlendskum fyritøkum at gera íløgur í landinum. I India er búskaparmenning við tølum, sum annars bara Kina hevur borgað fyri. Í 2011 verður roknað við, at vøksturin í indisku bruttotjóðarúrtøkuni verður 9 pst. Tjúgu ár við samfeldum búskaparvøkstri sæst aftur í menningini - eisini hjá teimum fátæku. Men ikki allir partar av India njóta ágóðan av búskaparvøkstrinum. Menningin er ójøvn í ymsu landspørtunum. Og tað er ikki altíð í teimum landspørtunum við mesta búskaparvøkstrinum, at positiv úrslit síggjast aftur í heilsustøðuni.
Ein av størstu trupulleikum, sum India leingi hevur drigist við, er at útvega nóg mikið av mati til fólkið, ið alsamt fjølgast. Nú á døgum er India sjálvbjargið við mat, tí korn- og rísgrøðin er trífaldað, síðan landið gjørdist frælst í 1947. Framgongdin stendst lutvíst av "grønu kollveltingini" í 1960-árunum, tá ið stórar nýskipanir vórðu gjørdar í landbúnaðinum. Tá var m.a. farið at velta kornsløg og ríssløg, sum fruktaðu væl betur.
Stórur vøkstur hevur verið í ídnaðinum, síðan landið gjørdist frælst ríki. Verksmiðjurnar gera til dømis mat, bilar, flogfør, telduútbúnað og rúmdarrakettir. Evnafrøðiídnaðurin er stórur, og klæði og leðurvørur eru týdningarmikil útflutningur. Um helvtin av tí, sum verður gjørt í India, verður gjørt í smáum ættarfyritøkum, sum gera messingssmíð, leðurvørur, plátur og lutir úr viði. Sjálvt um landi í løtuni hevur ein av teimum skjótast vaksandi búskapinum í heiminum, eru tað umleið 400.000.000 sum liva í stórum fátækradømi, her er markið um ein forvinnur undir 7 kr. um dagin.
Fólkið[rætta | rætta wikitekst]
Átrúnaður[rætta | rætta wikitekst]
Nógvir trúarbólkar eru í India og nógv tann størsti er hinduisma. Har trúgva tey uppá nógvar ymiskar gudar. Tey trúgva at tá tey doyggja, verða tey endurfødd í einum øðrum líki. Skikkar man sær illa kann ein vera føddur sum hundur ella annað djór. Hevur man liva sum bóndi og skikka sær væl og doyr, kann man vera føddur inn í eina ríka familju. Tað besta sum kann henda er, at tey ikki verða fødd aftur men fara í nirvana, eitt slag av himmal har einki er. Kasti skipanin er nú forboðin í India, men enn virkar hon, serliga í bygdunum. Kasti skipanin ger at fólkini eru bólkaði í 7 ymiskar kastir. Tann hægsta kastin er bramin. Prestar og týðandi leiðarar eru føddir inn í bramin kastina. Tað var ikki loyvt fólki frá einari kast, at blanda seg við eina aðra kast og slett ikki at giftast við einum frá einari aðrari kast. Tann lægsta kastin er tey kastu leysu. Tað eru um 160 mió. kastu leys. Um tvey frá hvør sínari kast giftust og fingu børn, gjørdist tey øll kastu leys. Um ein hevði uppført seg væl og doyði, bleiv viðkomandi føddur inn í eina hægru kast.
Mangir átrúnaðir, mong mál og mangar mentanir eru í India. Tríggir av størstu átrúnaðunum í heiminum - hinduisma, buddisma og sikhisma - tóku seg upp her. India, eitt land, har flest fólk eru hinduistar, hevur fleiri muslimar enn øll hini londini í heiminum, uttan Indonesia og Pakistan. Flestir indarar eru hinduar, men eisini eru mangir aðrir átrúnaðir, til dømis sikhisma og jainisma. Sikhar trúgva á ein gud. Størsti halgidómur teirra er Gylta Templið í Amritsar í Punjab í Norðurindia. Mong sikhisk mannfólk hava vavhúgvu, turban, um høvdið sum tekin um reinleika. Jainisma líkist hinduismu. Jainistarnir hava djúpa virðing fyri øllum livandi.
Mál[rætta | rætta wikitekst]
Tað verða tosað yvir 200 mál í India, harav 24 verða tosað av meiri enn 1 millión fólkum. Harafturat eru umleið 1500 ymsar dialektir. 17 ymisk almenn skriftmál verða nýtt (tey kunnu millum annað síggjast á pengaseðlunum við Mahatma Gandhi á). Almenna málið í India er indo-evropeiska málið hindi. Hindi er avleggari av tí nú deyða málinum sanskrit, sum ariarir høvdu við sær, tá teir gjørdu innrás í landið. Konkani er eitt indo-ariskt mál, ið indiski etniski bólkurin konkani-fólkið tosar. Konkani verður tosað í konkani-landspartinum, sum fevnir um eitt nú Goa. Málið verður bæði skrivað við devangari (devangari er eitt alfabet, ið verður nýtt til at skriva fleiri av indisku málunum) og tí latínska alfabetinum. Konkani hevur verið í vanda fyri at doyggja út. Tann ógvusliga vesturlendska ávirkanin í India hevur havt við sær, at enskt (og portugisiskt í Goa) eru vorðin nógv brúkt mál millum katolikkar, meðan hindu-nationalisman hevur gjørt, at marathi er blivið eitt nógv brúkt mál millum hinduar. Hetta rák bleiv steðgað í 1985 av eini sterkari konkani-rørslu í Goa, sum hevði stóra undirtøku frá báðum teimum átrúnaðarligu bólkunum.
Politikkur[rætta | rætta wikitekst]
Høvuðsgrein: Indiskur Politikkur
Í India er deyðadómur.
Javnrættindi[rætta | rætta wikitekst]
Kynslig samvera millum samkynd er aftur ólóglig í India í 2013. Hetta er støðan, nú Hægstirættur í India hevur kolldømt ein úrskurð hjá einum lægri rætti, sum fyri fýra árum síðani segði, at kynslig samvera millum samkynd var ikki eitt brotsverk. [3] Lógargrein 377, sum hon er nevnd, hevur verið partur av indiskari lóggávu, síðani hjálandatíðinatíðina. Lógargreinin bannar fólki at hava "kynsliga samveru ímóti náttúrunnar fyriskipan." Í úrskurðinum sigur Hægstirættur, at gamla lógargreinin hevur rættargildi, og at tað er lóggávutingið, ið má gera av, um hon skal varðveitast ella ikki. Amnesty International sigur, at úrskurðurin er stórt bakkast fyri indiska samfelagið, og at landið við hesum er sett mong ár aftur í tíðina, tá talan er um at verja grundleggjandi borgararættindi [4].
Landafrøði[rætta | rætta wikitekst]
Høvuðsgrein: Indisk Landafrøði
India er um 3.287. 263 km2 til støddar. Til samanbering er Føroyar 1.400 km2. Longdin millum suður og norð er 3.214 km og millum eystur og vestur 2.933 km. Stóra, fjølbroytta landið India er sjeynda landið í heiminum í stødd, og har býr mest fólk næst eftir Fólkalýðveldinum Kina. India er skipa í 28 statum og har búgva 1,236,344,631 fólk í 2014.
Landslutir:
Tryggleiki[rætta | rætta wikitekst]
Yvirgangur[rætta | rætta wikitekst]
Tað er stórur vandi fyri yvirgangsálopi í India. Vandin er størstur í norðaru serstatunum Jamma og Kashmir, men eisini aðra staðnis í India er vandi fyri yvirgangsálopi. Mumbai bleiv tann 26. november og náttina til 27. november 2008 rakt av eini seriu av samskipaðum yvirgangsálopum rættað móti m.a eini sera upptiknari jarnbreytarstøð (Chatrapati Shivaji), einari vælumtóktari matstovu (Café Leopold), einum fyritøkuraðhúsi (Nariman House), tveimum sjúkrahúsum (Cama og Albless) og tveimum internationalum hotellum (Taj Palace Hotel og The Oberoi Trident Hotel). [5] Umframt hetta kom eisini tilvildarlig skjóting frá yvirgangsfólkunum í smáum bólkum frá minnisverkinum Gateway of India til hesi mál. Yvirgangsfólkini tóku gíslar fleiri staðni, og ikki fyrr enn sunnudagin 30. november 2008 kundi tann indiski myndugleikin vátta, at gíslastøðan var endað. 165 deyð og 304 særd, íroknað útlendingar. Tann 25. juli 2008 bleiv tann suðurindiski býurin Bangalore raktur av eini seriu upp á átta bumbur. Bumburnar, ið vóru plaseraðar ymsa staðni í býnum, drupu tvey og særdu fleiri, tó ongan útlending.
Kriminalitetur[rætta | rætta wikitekst]
Í norðara parti av India eru álop, fólkarán og morð á útlendingar, ið fjakka. Tað verður tí frárátt at fjakka einsamallur ella í smáum bólkum. Ferðafólk mugu verða ansin viðvíkjandi narkotika, tí í India er hørð revsing fyri allar narkotika brotsgerðir. Til dømis kunnu fá gram av marijuana geva fleiri ára fongsulsrevsing.
Keldur[rætta | rætta wikitekst]
- ↑ https://www.cia.gov/library/publications/the-world-factbook/geos/in.html
- ↑ http://www.denstoredanske.dk/Danmarks_geografi_og_historie/Danmarks_historie/Dansk_kolonihistorie/Tranquebar
- ↑ http://www.dagbladet.no/2013/12/11/nyheter/sex/minoriteter/utenriks/samfunn/30780675/
- ↑ http://www.cnn.com/2013/12/11/world/asia/india-same-sex-relationship/
- ↑ http://www.nytimes.com/2008/11/30/world/asia/30mumbai.html?partner=permalink&exprod=permalink&_r=0
Ávísingar úteftir[rætta | rætta wikitekst]


text:
Um frágreiðingina “Micropollutants in wastewater in four arctic cities - is the treatment sufficient?” sum nýliga varð givin út av Norðurlanda Ráðharraráðnum og samskipað av Umhvørvisstovuni.
Verkætlanin er gjørd í samstarvi millum Tórshavnar kommunu, Tromsø kommunu, Reykjavíkar kommunu umboðað av Nýsköpunarmiðstöð Íslands og Qeqqata kommunu, og lýsir frágreiðingin úrslitini av hesi verkætlan.
Frágreiðingin kann heintast av alnótini her.
Frágreiðingin lýsir kanningar sum seinastu árini hava verið gjørdar í fýra býum norðarlaga í norðurlondum. Býirnir sum vóru við, vóru Tromsø, Tórshavn, Reykjavík og Sisimiut. Endamálið við kanningunum var at greina um spillivatnsreinsingin á støðunum var nøktandi, og hvørji átøk hóskandi kunnu verða gjørd fyri at betra um reinsingina. Fyrsti partur av frágreiðingini lýsir kanningar av dálkingarstøðuni í sjónum rundanum spillivatnsútlátini. Seinni partur av frágreiðingini lýsir uppskot til hvussu bøtast kann um spillivatnsreinsingina á útvaldum spillivatnsleiðum. Seinni partur er gjørdur við støði í úrslitum frá fyrra parti, og frá serfrøði á økinum.
Býirnir, sum eru fevndir av kanningini, eru sera ymiskir í mun til veðurlag og fólkatal, frá oceaniskt tempererað í Tórshavn á 62,0° N til arktiskt í Tromsø á 69,7° N, og við fólkatalið á minni enn 6000 í Sisimiut til nærri 120 000 í Reykjavík. Býirnir eru ymiskir, og stór frástøða er ímillum; men felags fyri hesar býir er, at tilfeingi úr sjónum hevur verið grundarlag undir búskapinum og samfelagsmenningini. Tískil eigur handfaringin av spillivatninum at sampakka við eitt reint og heilsugott marint umhvørvi. Spillivatnsviðgerðin er ymisk, frá sílan á fínmeskaðum dúki, umvegis reinsan grundað á rottangar, til onga reinsan yvirhøvur. Vit mátaðu dálkingarevni í spillivatnsrenslum og á sjónum har spillivatnið verður leitt út. Við støði í hesum varð mett, um spillivatnsviðgerðin tyktist nøktandi, og um ikki, hvørjar bøtandi atgerðir eru hóskandi fyri at betra um spillivatnsreinsanina á staðnum.
Kanningin vísti, at har sum spillivatnsútlát eru, verða serliga vatnloysilig dálkingarevni funnin aftur í sjónum. Hesi eru bæði av natúrligum slag, so sum tøðevni frá mannatrekki, men eisini mannagjørd evni, eitt nú frá sápu og øðrum evnum, sum verða nýtt til yvirflatuviðgerð. Nøkur av hesum evnum niðurbrótast seint.
Kanningarnar vístu, at í nærumhvørvinum í Tórshavn eru vatnloysilig evni helst størsta avbjóðingin fyri livandi verur í økinum rundanum spillivatnsútlátini.
Í Tórshavn, har spillivatnsreinsingin er grundað á mekaniska reinsing í rottangum, ber til at fáa betri reinsing av spillivatninum, við lívfrøðiligari reinsiviðgerð. Við lívfrøðiligari viðgerð, eini sokallaðari “sekunderri spillivatnsviðgerð”, kunnu vatnloysilig evni takast upp ella niðurbrótast og harvið takast úr vatninum.
Smáverur, so sum bakteriur sum gera biofilm, verða gagnnýttar til slíkar sekunderar reinsiskipanir. Hesar eru serliga týðandi, har neyðugt er at reinsa spillivatni fyri tøðevni, heilivágsleivdir og hormonir, sum annars kunnu blíva ein hóttan fyri vistskipanir í sjónum.
Um tú hevur spurningar ella viðmerkingar er tú vælkomin at venda tær til Mariu Dam, telefon 342400, ella at senda okkum ein teldupost us@us.fo« Aftur
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Eyðun Klakstein 25.01.2017 (19:52)
Vágbingur varð heiðraður á Tvøroyri
Mentanarvirðisløn landsins verður latin føroyskum mentafólki sum tøkk fyri útint listarligt avrik. Virðislønin, sum er 150.000 krónur, verður latin fólki, sum hevur skapað listaverk á høgum stigi.
Í ár varð Mentanarvirðisløn landsins latin Rúna Brattaberg.
50 ára gamli Rúni Brattaberg er operasangari. Hann er ættaður úr Vági, men hevur seinnu nógv árini verið búsitandi uttanlands, har hann hevur arbeitt sum operasangari í ymiskum europeiskum operahúsum. Hann er millum annað kendur sum framúr tulkari av operum hjá Wagner.
Rúni Brattaberg fekk ikki verið til staðar á Tvøroyri, tí hann framførir opera í Leipzig í Týsklandi, men hann sendi eina filmaða heilsan. Hann takkaði fyri stóra heiðurin, sum hann ikki hevði droymt um at fingið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
So stendur á heimasíðuni torshavn.fo:
“Søkt verður eftir einum manni og einari kvinnu til fulltíðarstarv sum lívbjargarar til Svimjihøllina í Gundadali at byrja skjótast til ber ella eftir nærri avtalu.
Søkt verður eisini eftir tveimum kvinnuligum lívbjargarum sum avloysarar, onnur byrjar í august til januar 2011, og hin byrjar í august til juni 2011.
Størvini fevna, umframt arbeiðið sum lívbjargari, at hjálpa til við ymiskum í tí dagliga.
Førleikakrøv
Umsøkjarin skal vera góður svimjari og hava stóru lívbjargararoyndina, annars verður skipað fyri lívbjargararoyndini á staðnum. Heilsuváttan má útvegast.
Setunarviðurskifti
Størvini verða sett sambært sáttmála millum Starvsmannafelagið og Kommunala Arbeiðsgevarafelag Føroya.
Umsókn
Umsóknir við avriti av prógvi og møguligum viðmælum skulu vera hjá Tórshavnar kommunu, Postboks 32, 110 Tórshavn, í seinasta lagi fríggjadagin 9. juli 2010.
Meira fæst at vita um størvini við at venda sær til Gunnar Streymoy, leiðara, telefon 224550, ella Jóannes Niclasen, telefon 215614.”


text:
Hondbóltur setir høg krøv til smidleika, skjótleika og styrki. Styrkivenjing aktiverar fleiri nervatræðrir og betrar nervalagið, so heilin sendir boðini skjótari til vøddarnar. Endurtøkurnar hava við sær, at kroppurin fær betri tamarhald á vøddunum og minni orka verður nýtt – kroppurin styrknar og gerst kvikari.
Tað er hugaligt at styrkivenja fyrstu 8-10 vikurnar, tí framgongdin er stór. Tá er tað serliga samskifti sum batnar, tí nervarnir bera skjótari og neyvari boð til vøddarnar í økinum, og kroppurin lærir at brúka megina. Heldur styrkivenjingin fram eftir røttum leisti, styrkna vøddarnir eftir 10-12 vikur, tí nerva- og vøddatræðrirnir gerast fleiri.
Hondbóltsspælari hevur í stóran mun brúk fyri styrkini, tí spælarin kemur javnan í støður, har hann skal megna at flyta seg í allar ættir, hoppa høgt, skjóta hart og taka skundavgerðir. Harafturat kemur spælarin ofta í nærdystir við mótstøðuspælarar.
Ein týðandi spurningur er, um børn og ung skulu venja eftir somu leiðreglum sum vaksin. Ella um tað er frægari at leggja til rættis eina skipaða læruætlan, ið mennir og fyrireikar børnini til hondbólt í seinni árum.
Ætlanin hjá HSF leggur upp til, at mennast skulu spælarar, ið eru skjótir, fimir og sterkir, tí tað skal viga upp fyri eitt nú hædd og tyngd, tá luttikið verður í altjóða kapping.
Fleiri ræðusøgur eru knýttar at styrkivenjing við børnum. Sagt verður eitt nú, at styrkivenjing hevur elvt til álvarsligan skaða hjá børnum. Frálæran í hesi læruætlan gevur vónandi innlit í, hvussu skilagóð barna- og ungdómsstyrkivenjing verður løgd til rættis, so hon mennir barnið.
Tað er sum áður nevnt átrokandi neyðugt, at venjarin hevur holla vitan um kropsbygnaðin, og hvussu børn og ungdómar mennast, tá styrkivenjingar skulu leggjast til rættis.
Vøddarnir hjá pinkubørnum byrja alt fyri eitt at styrkna, og tað gongur skjótt fyrstu tíðina; tey venda sær á búkin, byrja at grulva, reisa seg, taka nøkur fet o.s.fr.
Menningin heldur fram í barnaárunum, serliga við óskipaðum spæli, har børn hoppa og dansa, klintra, lyfta hvønnannan, kasta við ymiskum og spæla spøl. Venjingarnar í feløgunum eiga tí at byggja víðari á ymisk spøl við avbjóðandi rørslum, har tvey og tvey eru saman, lítil mótstøða og nógvar endurtøkur.


text:
Oda Strøm
11.05.2018 - 12:02
Mentan > Mentan > Stevnur & festivalar
Síðani mentanarnáttin varð hildin fyrstu ferð í 2001, hevur hon ment seg til størsta einstaka tiltak í Tórshavn aftan á ólavsøkuna, og tí verður hon eisini rópt "lítla ólavsøka". Tiltakið er ár um ár vaksið í vavi og er vorðið ein fólkaveitsla við tónleiki, undirhaldi, fyrilestrum og alskyns tiltøkum.
Í ár verður Mentanarnáttin fríggjakvøldið 1. juni, skrivar Visit Tórshavn í tíðindaskrivi. Visit Tórshavn skipar í samstarvi við Tórshavnar kommunu fyri mentanarnáttini.
Stovnar og virki lata dyrnar upp fyri almenninginum, søvnini eru opin, matstovur og gistingarhús spenna seg út, og handlarnir hava leingi opið. Nógvur livandi tónleikur sermerkir eisini mentanarnáttina bæði innan- og uttandura. Skráin fyri mentanarnáttina í ár kemur seinni, sigur Visit Tórshavn.


text:
Stórur munur er á Norðurkolli og Suðurkolli. Norðurkollur er stórt randarhav ímillum meginlond; Suðurkollur er stórt meginland, og uttan um eru stór høv. Suðurkollur er fjarskotnasta og ómildasta land í heiminum. Oman á Suðurkolli er ovurstórur ískappi, ið hylur 99,6% av øllum meginlandinum. Ísurin er kavaavfall, sum komið er niður seinastu 100.000 árini. Í ískappanum er meginparturin av øllum feskum vatni í heiminum, og 90% av øllum ísinum í heiminum. Hevði allur ísurin tiðnað, høvdu høvini fløtt 64 m. Tungi ískappin hevur gjørt, at stórur partur av Suðurkolli er sokkin undir sjóvarmálan. Úti við strendurnar brotnar í heilum burtur av ískappanum - ísurin kálvar - og ovurstór ísfjøll - upp í 200 km reka til havs.
Reyðæti er lítið dýr, sum líkist rækju, og gerst einar 5 cm langt. Tað livir av plantuæti og øðrum dýraæti og er viðhvørt í so stórum meingi, at høvini við Suðurkoll eru reyð á liti.
Ein vetrardag í 1983 máldu teir -89.2°C á russisku Vostokstøðini á Suðurkolli; hetta er mesti kuldi, máldur er á jørðini. Enntá á hásumri fer hitin sjáldan upp um frostmarkið. Bítandi kaldir kavaroksstormar blása javnan oman av Suðurpólsháslætta og út ímóti strondunum. Nógvi vindurin og ræðuligi kuldin gera, at lívshættisligt er at vera úti og ikki vera í heitum klæðum. Harðføra verðurlagið og tað, at landið er so fjarskotið, hevur gjørt, at ikki so mong dýrasløg eru á Suðurkolli. Størsta dýrið, ið livir uppi á landi alt árið, er elalítið skordýr. Men um summarið fer nógvur kópur higar at leggja, og nógvur fuglur og pingvinir eiga eisini her, tí nógv er at eta, og friðarligt og trygt er eisini. Eini tólv hvalasløg - mest stórhvalur - eru í sjónum; har yður í æti um summarið.
Suðurkollur er einasta meginland, har fólk ongantíð hevur búsett seg - einastu fólk, ið eru har, eru granskarar, ið granska t.d. jarðfrøðina, veðurlagið og lofthavið uppi yvir Suðurkolli. Suðurkollur er undir altjóða sáttmála, sum bannar londum at eiga ella gagnnýta landið. Fyrst í 20. øld kannaðu mong lond sær landøki á Suðurkolli. At sleppa undan stríði um hetta seinni, skrivaðu 12 lond undir í 1959, at einki land kundi kanna sær øki á Suðurkolli. Sáttmálin, sum fekk gildi í 1961, lýsti Suðurkoll sum "meginland til gransking" og ásetti, at granskingin bara kundi verða nýtt til friðarligt endamál. Nú hava fleiri enn 45 lond skrivað undir sáttmálan, sum er eitt hitt best eydnaða dømi um altjóða samstarv. Sambært Suðurkols-sáttmálanum eru krøvini um landaøki á Suðurkolli farin úr gildi. Granskingarstøðir kunnu setast upp, men hernaðarligt virksemi er ikki loyvt.
Bara um 1.200 fólk eru á Suðurkolli um veturin; um summarið eru um tríggjar ferðir so nógv fólk. Øll eru vísindafólk og granska, og 46 granskingarstøðir eru spjaddar um alt meginlandið. Øll hús eru ógvuligavæl bjálvað fyri nógva kuldanum, og nøkur eru grivin niður í ísin, har tað lívir betur, serliga í vindi. Dieselmotorar gera ravmagn til húsini, og allar støðir hava nóg mikið niður fyri av olju, mati og aðrari útgerð til í minsta lagi eitt ár, skuldi ikki verið komandi fram til teirra fyri veður. Amerikanska Amundsen-Scottstøðin er á sjálvum Suðurpólinum.
Granskarar úr øllum heiminum koma til Suðurkoll at granska veðurlagið, jarðfrøðina og sjáldsama dýra- og plantulívið. Av elligomlum grótsløgum fæst vitan um menning jarðarinnar í jarðfrøðiligari fornøld, og mongu torusteinarnir, sum eru dotnir niður á ísin, geva granskarum upplýsingar úr rúmdini. Vísindafólk bora niður ígjøgnum ískappan og taka kjarnan upp, soleiðis kunnu tey granska broytingar, sum hava verið, í veðurlagnum.
Fyrstu ferð rannsóknarfarar vistu um Suðurkoll var um 1820, og í 1840 varð farið at kortleggja meginlandið.
Á sumri 1911-12 settu tvey pólfararlið kós ímóti sjálvum Suðurpólinum. Á odda fyri øðrum var norðmaðurin Roald Amundsen og á odda fyri hinum bretin Robert Scott. Amundsen kom til Suðurpólin 14. desember; Scott ein mánað seinni.
Á hvørjum ári fara nøkur fá túsund ferðafólk til Suðurkols; annaðhvørt við ferðamannaskipi - síðan 1950-árini hava ferðamannaskip siglt til Suðurkols - suður at strondunum, ella tey flúgva til Suðurpólin. Enn hevur ferðavinnan ikki dálkað nakað av sær, men við gomlu granskingarstøðirnar liggur nógv órudd og flýtur.
Prúða og tignarliga keisarapingvinin verður næstan 1,15 m høg og vigar upp í 30 kg. Tá ið keisarapingvinin hevur verið í sjónum næstan alt ári fer hon upp á land í apríl at verpa og bøla. Steggin bølir egginum tveir ísakaldar vetrarmánaðir. Hann hevur eggið á fótunum, meðan hann bølir. Íjuli kemur bøgan aftur og er um nýklakta ungan.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.


text:
Sjóvinnuforum fyri sjófólk
Endamálið er at savna sjófólk, har viðkomandi mál innan sjóvinnuna verða umrødd.
Nógvir møguleikar og eisini forðingar fyri sjófólk í dag. Sera stórur tørvur er hjá sjófólki at dagførast og at blíva kunnað um ymisk viðurskifti, millum annað digitalisering av vinnubrøvum, trygd og førleikamenning.
Til dømis hava fleiri sjófólk trupuleikar at fylgja við altjóða reglum, og fleiri dømir eru um, at føroysk sjófólk ikki fáa mynstrað.
Sjóvinnustýrið hevur sett í verk digitalisering av millum annað vinnubrøvum og mynstring. Um eitt skjal verður skeivt útfylt, kann hetta fáa fylgjur fyri sjómannin. Tí ræður um at fylla skjølini rætt beinanvegin. Millum annað verður grundiga umrøtt á degnum.
Á degnum luttaka Maskinmeistarafelagið, Sjóvinnustýri, Føroya Skipara- og Navigatørfelag, LÍV og Vinnuháskúlin sum innan sítt øki greiða frá viðkomandi evnum fyri sjófólkið. Lagt verður upp til kjak og spurningar til hvørt innlegg.
Tiltakið er alment og ókeypis, men tilmelding er neyðug. Melda til við at senda teldupost á fsn@fsn.fo ella á mf@mf.fo
Skráin:
10.00 Vælkomin – Annfinnur Garðalíð
10.05 Tað er eisini ein dagur ímorgin Ólavur Gunnarsson – formaður í Maskinmeistarafelagnum
11.00 Talgildi gerandisdagurin – títt samskifti við Sjóvinnustýrið Hans Johannes á Brúgv, stjóri í Sjóvinnustýrinum
12.00 Døgurðasteðgur
13.00 Ábyrgd og skyldur skiparans Annfinnur Garðalíð, formaður í Føroya Skipara- og Navigatørfelag
14.00 Maritimar útbúgvingar Wilhelm Petersen, stjóri í Vinnuháskúlanum
14.40 Trygging og pensjónsnýskipan, Dan Joensen Tryggingarráðgevi, LÍV
15.00 Endi


text:
Sum flestum kunnugt, so er vandi fyri stórum verkfalli ella verkbanni á danska arbeiðsmarknaðinum, um somu tíð sum Danish Open 2018 skal vera í Keypmannahavn. Svimjisamband Føroya hevur tí tikið avgerð um heldur at senda úttiknu svimjarar til Bergen Swim Festival 2018, sum í ár er sama vikuskifti sum Danish Open.
Hetta er snøgt sagt til at binda um heilan fingur, tí tað skal nokk vísa seg at hetta ætlaða verkfall ella verkfall ikki verður, ella at tað verður steðgað aftur so gott sum beinanvegin. Hetta tí at tað sambært hóttanunum kemur at meira ella minni lamma alt Danmark, íroknað møguliga flogferðslu og allar svimjihallir í Keypmannahavn.
Men, nú tað enn bar til at broyta ætlan, hava vit í Svimjisambandinum valt at gera tað, og í staðin senda hópin til hesa stevnu í Bergen. Tí at hon lukkutíð í ár er júst sama vikuskifti sum Danish Open, og tí at hon hartil bestemt ikki er nøkur verri stevna, við góðari kapping í stásiligu Alexander Dale Oen arena.
Sum nevnt fyri svimjarunum og øðrum, so vildi tað ringasta av øllum verið, um vit valdu at halda áfram og satsa uppá at einki verkfall ella verkbann varð í Danmark, fyri síðani at staðið við øllum hópinum í Danmark, uttan møguleika fyri ein gang at sloppið í eina svimjihøll at venja.
Vegna starvsnevnd SSF
Rókur


text:
Stillahavsloyvi umbýtt við kvotu á Flemish Cap
Fiskimálaráðið hevur avtala við ES at býta um kvotu. Føroyar fáa kvotu á Flemish Cap og ES fær okkara kvotu í Stillahavinum.
Fiskimálaráðið hevur gjørt avtalu við ES um at býta um kvotu. Ætlanin er, at ES fiskar kvotuna, sum Føroyar eiga í Stillahavninum og aftur fyri fáa Føroyar 450 tons á Flemish Cap.
Í hesum sambandi er kunngerð send til hoyringar. Ætlanin er, sambært uppskotinum, at teir sum eiga loyvi í Stillahavinum, skulu fáa umbýttu kvotuna á Flemish Cap.
Somuleiðis sæst, at ætlanin er at kvotan á Flemish Cap skal fiskast við línu. Kvoturnar í Stillahavinum hava vit fiska við troli.
Hoyringsfreistin er sett til 27/8-2018.
R7 hevur roynt at kanna hvør eigur loyvini í Stillahavinum. Men tað er eitt sindur trupult at finna eigararnar. Men vit hava fingið upplýst at talan er um 3 loyvir. Men hvør eigur loyvini er eitt sindur trupult at síggja á heimasíðuni hjá Vørn.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará